Tsakanin Kwakwalwa da Zuciya:

*Wa Ke Samar da Tunani?*

***Bincike na musamman kan yadda tunani ke samuwa tsakanin Kwakwalwar dan adam da zuciyarsa, ta hanyar hujjoji daga nassoshin Kur'ani mai girma da kuma sakamakon binciken Malaman kimiyyar wannan zamani.***

Mai Bincike

*Abdullahi Salihu Abubakar (Baban Sadik)*

*Abuja, Nijeriya*

*2012*

**ABIN DA KE CIKI**

Gabatarwa 2

Ra'ayoyi Kan Asali da Samuwar Tunanin Dan Adam 3

Tsarin Halittar Zuciya da Kwakwalwa a Kimiyyance 5

*Zuciyar Dan Adam* 5

*Kwakwalwar Dan Adam* 7

Binciken Malaman Kimiyya na Farko kan Kwakwalwa 8

*Binciken Farko 8*

*Bincike na Biyu 9*

*Bincike na Uku 9*

Tsakanin Nassin Kur'ani da Binciken Malaman Kimiyya 10

Yadda Tunani ke Samuwa A Mahangar Malaman Kimiyya 11

Bangarori Masu Alaka da Tunani 12

Hanyoyin Bincike Don Tabbatar da Tunani 13

Mahangar Musulunci Kan Asalin Tunani 14

Kalmar "Zuciya" a Nassin Kur'ani 15

Nau'ukan Zukata da Dabi'unsu 15

Sabanin Ra'ayi kan Ma'anar Zuciya a Larabci 16

Tantance Hakikanin Lamarin 18

Abubuwan da ke Dabaibaye da Zuciya 20

Sabuwar Mahangar Malaman Kimiyya kan Zuciya 20

Abubuwan da Suka Gano 21

*Gamammiyar Alakar Sadarwar Jiki* 21

*Tasirin Zuciya a Jiki* 22

*Sadarwa Tsakanin Zuciya da Bangarorin Jiki* 22

*Alaka Tsakanin Zuciya da Kwakwalwa* 24

Hukuncin Karshe 28

Kammalawa 28

**TSAKANIN KWAKWALWA DA ZUCIYA, WA KE SAMAR DA TUNANI?**

**Abdullahi Salihu Abubakar (Baban Sadik)**

**08034592444,** [**fasaha2007@yahoo.com**](mailto:fasaha2007@yahoo.com)

[**www.facebook.com/babansadik**](http://www.facebook.com/babansadik)

**Gabatarwa**

Akwai ra'ayoyi da dama kan abin da ya shafi asali da samuwar tunanin dan adam. Amma shahararru daga cikinsu su ne wadanda galibi muka sani a yau. Watau mahangar addini (musamman Musulunci da Kiristanci), da mahangar malaman kimiyyar zamanin da muke ciki. Mahanga ta uku da za a iya karawa ita ce mahangar al'ada dangane da asali da samuwar tunanin dan adam. Akwai alamar cewar mahangar al'ada ta samo asali ne daga mahangar addinin musulunci, saboda tasirin addini a rayuwar malam Bahaushe. A takaice dai, wadannan su ne wadanda galibi muka sani.

To amma bincike ya nuna akwai ra'ayoyi wajen bakwai da suka sha bamban da juna wajen neman sanin da wani bangare ne dan adam ke tunani a jikinsa? Wannan shi ne sakamakon bincike na farko da za mu fara kawowa. Sannan mu dubi hakikanin halittar zuciya a bangare daya, da hakikanin halittar kwakwalwar dan adam, a daya bangaren. Bayanai kan hakikanin halittar zuciya da kwakwalwar dan adam za su zo ne ta mahangar binciken kimiyyar halitta, watau *Biology.* A gaba kuma mu dubi tsarin tunani ta mahangar malaman kimiyyar halitta a zamanin farko, da irin kurakuran da ke cikin bincikensu na farko sanadiyyar bayyanar sabon tsarin bincike da wannan zamani ya zo da shi. Sannan mu yi bayani kan tsarin tunani a kwakwalwa, kamar yadda malaman kimiyyar halitta na yanzu suke karantarwa, mu kumma dubi ra'ayoyin malaman musulunci kan nassoshin Kur'ani da Hadisi masu alaka da wannan maudu'i. A gaba kuma mu ga ko akwai wani sabon bincike da ke nuna cewa tunani daga wani bangare yake zuwa ba daga kwakwalwar dan adam ba, ko kuma bayan kwakwalwar dan adam, shin akwai wani bangaren jikinsa da ke taimakawa wajen aiwatarwa ko samar da tunani gare shi? A karshe za kuma sai mu rufe wannan bincike da bayanai masu nuna alakar sabon binciken malaman kimiyyar halittar dan adam, da sakamakon binciken malaman musulunci, don fahimtar hakikanin lamarin.

A cikin wannan kasida za a ta cin karo da kalmomin Hausa masu tsauri, da wasu kalmomin turanci da zan rika tsofa su cikin bayanan, don kokarin tabbatar da abin da na fahimta, a matsayina na mai bincike kan wannan maudu'i. A halin yanzu dai ga nau'ukan ra'ayoyin da ake dasu a duniya kan abin da ya shafi asali da samuwar tunani a jikin dan adam; shin, daga kwakwalwarsa yake tunani, ko daga zuciyarsa?

**Ra'ayoyi Kan Asali da Samuwar Tunanin Dan Adam**

Malaman ilmin hikimar zance, watau *Mandiki,* kamar yadda muka sansu a harshen Larabci, sun ce: "dan Adam *dabba ce mai yin magana."* Sabanin sauran dabbobin da Allah ya halitta wadanda ba su iya magana, sai dai kuka, ko tsowa ko wata alama makamanciyar haka, don nuna halin da suke ciki. A matsayinsa na wanda Allah ya hore wa tsarin magana da kuma hankali, dan Adam yana yin tunani. Kuma a galibin lokuta tunaninsa na yin kama ne da irin halin da ya samu kansa, ko yanayin da ya tsinci kansa, ko kuma irin muhallin da yake rayuwa a ciki. Dangane da haka mahangar masu bincike ta sha bamban kan daga ina dan adam yake tunani.

Mazhabar farko ita ce mahangar addinin Musulunci, wacce kai tsaye ta nuna cewa ba komai bane dan Adam face irin nau'in tunaninsa, wanda ke bubbugowa daga zuciyarsa. Wannan a tabbace yake karara a cikin Kur'ani mai girma. A wasu lokuta Allah kan yi ishara ga zuciya kai tsaye a matsayin wata ala da dan Adam ke tunani da ita. Hatta ayyukan dan Adam, inganci ko rashin ingancinsu na ta'allaka ne ga zuciyarsa. Wannan abin da Allah ya tabbatar kenan a cikin Kur'ani. Haka a cikin Hadisan Manzon Allah ma ishara ya zo kan muhimmancin zuciyar dan adam wajen tunani. Akwai shahararren Hadisi inda Manzon Allah ke tabbatar da cewa: *"Idan zuciya ta gyaru, to sauran bangaren jiki ya gyaru, haka idan zuciya ta baci, gaba daya sauran gangar jiki ta baci."* Bayan haka, a wasu lokuta Kur'ani kan yi ishara ga kirji don nufin matsayin zuciya wajen tunani. Wannan ya zo a cikin Suratun Naas, inda Allah ke nuna tasirin wasuwasin shedan ga zuciya. Malaman tafsiri sun nuna cewa Allah ya ambaci kiraza ne (watau jam'in kirji) a surar, don nuna gamewar wasuwasin shedan, ba wai don cewa kirjin dan Adam ne ke tasirantuwa da wasuwasin ba. Don haka, muhimmancin da Kur'ani ya baiwa zuciya ga rayuwar dan adam da ingancin ayyukansa, bai baiwa kwakwalwarsa ba, a zahiri dai. Wannan ke nuna mana cewa a mahangar Musulunci dai, tunanin dan adam ko galibinsa, na samuwa ne daga zuciyarsa.

Mazhaba ta biyu kuma ita ce mahangar addinin Kiristanci, watau *Christianity.* A wannan mahanga, kamar mahangar da ta gabace ta, tunani na samuwa ne daga zuciya. Wannan kuwa a bayyane yake karara a cikin littafinsu, musamman dai littafin Tsohon Alkawari, watau *Old Testament.* Hakan ba zai rasa alaka ba da asalin addinin, kasancewar asalinsa da na Kur'ani daya ne, in muka dauke tsawon zamani da ya bambanta su, da kuma tasirinsa a kan kowanne daga cikin littattafan biyu. A takaice dai mahangar Kiristanci kan asalin tunanin adan adam shi ne daga zuciya yake samuwa, duk da cewa Musulunci ya fi karfafa wannan ra'ayi karara a cikin Kur'ani.

Mazhaba ta uku ita ce mahangar malaman falsafa, watau *Philosophers* kenan. Wadanda suke kiyasta abubuwa da hankali ba da wahayi ba, a galibin lokuta. A wannan mazhaba sun nuna cewa tunanin dan adam na samuwa ne ta hanyar kwakwalwarsa, sabanin ra'ayin addinai biyu da ya gabata. Masu wannan mazhaba suka ce sun fahimci hakan ne ta hanyar tasirin kwakwalwa wajen tunani, da tasirin tunani shi kanshi a kwakwalwar dan adam, da kuma tasirin yanayi wajen tunani. Har wa yau masu wannan mazhaba suna kokarin hada alaka ne tsakanin kwakwalwa da ruhin dan adam, watau *Human Soul* kenan a Turance. Wannan mazhaba dai ya samo asali ne daga masu hikima cikin Girkawa, watau *Greek Philosophers.* Shahararru daga cikinsu su ne Martin Heidegger, wanda ya samar da ka'idar *Phenomenological Analysis,* da kuma Renes Descartes, wanda ya samar da shahararriyar ka'idar *Mind-body Problem,* wacce ke kokarin neman alakar da ke tsakanin ruhi da jikin dan adam ko kwakwalwarsa, a kaikaice. A tunaninsu, kamar yadda mai karatu zai gani, tunanin dan adam na samuwa ne daga kwakwalwarsa, ta alaka da ruhinsa, wacce ba a iya gani.

Mazhaba ta hudu ita ce mahangar malaman kimiyyar halittar dan adam, watau *Biologists* ko *Physiologists* ko *Neurologists.* Wannan su ne gungun masu bincike kan halittar kwakwalwar dan adam a zahiri. Likitoci ne masu lura da tsarin jikin dan adam da yadda yake aiki, musamman kwakwalwarsa. Sun yi nazarin kwakwalwarsa, da abin da ke dauke a ciki, da muhimman bangarorin da ke cikinsa, da kuma yadda tunani, da ji, da gani, da hankaltar abubuwa ke samuwa ta hanyar wasu sinadaran halitta masu aiwatar da sadarwa tsakanin kwakwalwa da sauran bangarorin jikinsa. Wadannan kananan sinadaran halitta su ake kira *Neurons,* kuma su ne ke isar da sakon da kwakwalwa ke harbawa zuwa ga sauran bangarorin jiki, ciki har da zuciya. Bayan su akwai sinadaran halitta masu aikawa da sakon sinadaran maganadisun lantarkin sadarwa (watau *Electromagnetic Pulse),* masu suna *Neurotransmitters.* Sai wadanda ke karban sako daga gare su masu suna *Axons* da dai sauran bangarori makamantansu. A wajen malaman kimiyyar halittar dan adam, kamar yadda muka gani, tunanin dan adam na samuwa ne ta hanyar kwakwalwarsa. A takaice ma dai suna ganin kwakwalwar dan adam ce ke sarrafa sauran bangarorin jikinsa baki daya. Wannan shi ne ra'ayin farko da suka dogara a kai. Nan gaba kadan za mu gani ko wannan ra'ayi na ci har zuwa yau.

Mazhaba ta biyar ita ce mahangar malaman fannin ilmin dabi'a da ke lura da tsarin tunani, watau *Cognitive Psychology.* A nasu ra'ayi suka ce tunanin dan adam na samun asali ne ta la'akari da wasu bangarorin jikinsa ko tasirinsu wajen gina tunaninsa, kafin ya aiwatar. A takaice dai, suna binciken tsarin tunanin dan adam ne ta la'akari da matsayin kwakwalwa, da kudurar haddace faruwar abubuwa ko bayanai, da koyon ilmi, da kuma tasirin harshe ko yare wajen gina tunaninsa. Wannan mazhaba yana da zurfi, don ya kunshi bincike kan abubuwa da yawa da suka shafi bangarorin jikin dan adam, kafin a fahimci yadda tsarin tunaninsa yake. A takaice dai, su ma ra'ayinsu shi ne, tunanin dan adam na da alaka mai karfi da kwakwalwa, ta hanyar sauran hanyoyi ko bangarorin da bayanansu suka gabata.

Mazhaba ta shida tana da alaka mai karfi wajen asali da mazhabar da ta gabata. Wannan mahanga tana binciken asalin tunanin dan adam ne ta la'akari da sha'awa da soye-soyen zuciyarsa (watau *Egocentrism* kenan). Wannan fanni na ilmi kuwa shi ake kira *Psychoanalysis.* A nasu tunani suka ce abin da ya kamata a lura da shi wajen tantance asali da nau'in tunanin dan adam shi ne bukatunsa na zuci, da abubuwan da yake sha'awa; na ci ne, ko na sha, ko bukatun rayuwa.

Sai mazhaba ta karshe, watau fannin ilmin zamantakewa da dabi'ar zuci, ko *Social Psychology* a harshen Turanci*.* A nasu bangare, suna binciken tsari da asalin tunanin dan adam ne ta hanyar tasirin da al'adunsa ke yi a rayuwarsa, da tasirin yanayin zamantakewarsa. Suka ce duk wani tunani da ke samuwa daga gare shi, sanadiyyar tasirin wadannan abubuwa ne guda biyu; tasirin al'ada, da kuma tsarin zamantakewa. A wajensu, kamar mazhabar da ta gabata, tunanin dan adam na ginuwa ne ta la'akari da tsarin al'ada da zamantakewa. Basu damu da tasirin kwakwalwa ko zuciya ba wajen tunani. Wadannansu ne nau'ukan mahangar asalin tunanin dan adam.

**Tsarin Halittar Zuciya da Kwakwalwar Dan Adam**

Jikin dan Adam na dauke ne da bangarori nau'uka daban-daban, masu kamanni daban-daban, a wurare daban-daban, don aiwatar da ayyuka daban-daban, a yanayi daban-daban, cikin umarni mai dauke da girman kudurar Ubangiji mahaliccin bayinsa masu kamanni da kintsi daban-daban. Halittar dan adam abu ne mai matukar ban al'ajabi, cike da hikima da kwarewar da babu wanda zai iya samar da ita har abada. Daga cikin muhimman bangarorin jikin dan adam da yake ji da su saboda kebantacciyar matsayinsu wajen tafiyar da rayuwarsa, akwai zuciya da kuma kwakwalwa. Wadannan bangarorin jiki na dan adam sun shahara sosai, saboda kebantattun aikin da suke gudanarwa a jikinsa. Ba ma shi kadai ba, malaman kimiyya sun tabbatar, ta hanyar bincike na kwakwaf, cewa dukkan dabbar da ke da kashin baya (watau *Backbone,* ko *Vertebral Column,* ko *Spinal Column),* to, tana dauke da kwakwalwa da kuma zuciya.

***Zuciyar Dan Adam***

Zuciyar dan adam wani curin nau'in nama ne mai gautsi, mai asali daga yadin jijiyoyin jikinsa masu taushi da a harshen Turanci ake kira *Cardiac Muscle*. Wannan curin nama na dauke ne cikin kogon kirjin dan adam, daga bangaren hagunsa. Girman zuciya duk bai shige dunkulen yatsun dan adam matashi ba. Kuma tana dauke ne da wasu kwaroron jijiyoyi guda hudu masu taimakawa wajen shigi-da-ficin jini a bangaren dama da hagu, da bangaren sama da kuma kasanta. Akwai bambanci tsakanin girma da nauyin zuciyar namiji da zuciyar mace. A yayin da nauyin zuciyar namiji ke tsakanin giram 300 – 350, nauyin zuciyar mace na tsakanin giram 250 - 300 ne. Allah kadai ya san hakikanin hikimar da ke tsakanin bambanta girmansu.

Zuciyar dan adam na gudanar da ayyuka masu dimbin yawa wadanda har yanzu malaman kimiyyar halittar jikin dan adam sun kasa tantance adadinsu. Abin da ake ta yi dai shi ne bincike. Amma muhimmi daga cikin ayyukan zuciya da ake iya gani da jinsa, shi ne lura da babban tsarin sadar da jini ga dukkan bangarorin jikin adan adam; daga yatsun kafafunsa zuwa jijiyoyin kwakwalwarsa, dare da rana da safe da yamma. Zuciya ce ke taimaka wa tsarin gewayen jini a jikin dan adam (watau *Circulatory System),* wajen fanfon jini daga kasa zuwa sama, da akasin hakan. Zuciya ce injin da ke fanfon jini a wannan tsari. Wannan aiki na samuwa ne ta hanyar bugun zuciya (*Heartbeat)* da ke samuwa a duk sadda zuciyar ta takura (don harba jini) sannan ta sake (don jawo jini) daga wani bangare zuwa wani bangare. An kiyasta cewa zuciyar kowane matashi kan buga sau 72 a cikin minti daya.

Malaman kimiyyar halittan jikin dan adam sun tabbatar da cewa zuciyar dan adam na fara aikinta ne (ta hanyar bugawa don aikawa da karban jini a jiki), makonni uku da gama tsara halittar dan tayi a mahaifa. Ma'ana, da zarar Allah ya busa rai a jikin dan tayin da ke mahaifa, nan take zuciyarsa ke fara aikinta. Kuma haka za ta ci gaba da bugawa har tsawon rayuwarsa. Wadannan jijiyoyi da ke aikin takurawa da sakewa a zuciya ba su samun hutu sai na 'yar tazarar lokacin da ke tsakanin takura da sakewar. Ma'ana, tsawon lokacin da bai kai dakika daya ba kenan. Bincike ya kuma tabbatar da cewa, mutumin da zai yi shekaru 76 a duniya, zuciyarsa za ta buga sau biliyan biyu da miliyan dari takwas (*2.8 billion beats),* kuma za ta harba jinin da adadinsa ya kai lita miliyan 169 a yayin wannan bugawa nata. Wannan ke nuna cewa a dukkan jikin dan adam, babu bangaren da yafi zuciyarsa tsawon lokacin aiki, da yawan aiki, da kuma inganci wajen halitta. Duk da cewa sauran suna da inganci su ma.

Masana basu gushe ba tun farkon zamani wajen binciken halin da zuciyar dan adam ke aiki a yanayi daban-daban. Daga lokacin da aka fara rubutun tarihi zuwa yanzu, an gano abubuwa da dama dangane da abin da ya shafi zuciyar dan adam. Wadanda tarihi ya tabbatar da kokarinsu dai su ne likitocin Kibdawan kasar Masar, sai kuma likitocin Girkawa *(Greek Physicians),* sai likitocin Daular Rumawa. Daga nan sai likitocin karni na 16 da 17 da suka tagaza nasu kokarin, wajen binciko bangaren jikin dan adam da ke da alhakin harba jini zuwa sauran bangarorin jikinsa. Kokarin masana irin su Michael Servetus da William Harvey ne ya taimaka wajen gano hakikanin bangaren da ke wannan aiki; watau zuciya. Muna shiga karni na 20 kuma sai wannan tsarin bincike ya dauki wani sabon salo, inda aka samu likitan farko da yayi kurum wajen gunadar da tiyar zuciya *(Heart Surgery)* na farko a duniya a kasar Amurka. Wannan likita kuwa shi ne L.L. Hill, a shekarar 1902. A wannan karni ne har wa yau aka gudanar da bincike don samar da na'urar binciken zuciya, watau *ECG.* Wanda yayi wannan hobbasa kuwa shi ne wani likita dan kasar Jamus mai suna Willem Einthoven, a shekarar 1924. Daga nan dai tsarin bincike ya ci gaba da habaka, har muka samu kanmu cikin wannan zamani mai dauke da nau'urori kala-kala da ake amfani da su wajen gwajin bugun zuciya, da na daukan hoton zuciya, da wukaken da ake amfani da su wajen yin tiyatar zuciya da dai sauran makamantansu. A farkon lamari likitoci basu yarda cewa za a iya yi wa zuciya tiyata ba, saboda tsananin taushi da gautsin da ke tattare da ita. Har sai da likita L.L. Hill ya gwada yi wa wani yaro dan shekaru 8 a shekarar 1902, kamar yadda bayani ya gabata. Don haka, a mahangar malaman kimiyyar halittar dan adam *(Physiologists)*, muhimmin aikin zuciya shi ne samar da bugawar jini zuwa sassan jiki, da kuma daidaita harbawar zuciya, da taimaka wa sauran bangarorin jiki wajen samar da jini mai dauke da sinadaran iska, don tafiyar da rayuwa.

***Kwakwalwar Dan Adam***

Kwakwalwar dan adam wani curin gungun jijiyoyin yadi ne masu dauke da sinadaran kara kuzari *(Protein)*, da hanyoyin jini, wadanda kuma ke kunshe cikin kokon kan dan adam *(Human Skull)*. Wannan curin gungun jijiyoyi na da sila ne na kai tsaye da kashin bayan jikin dan adam, kuma wani bangare ne mai muhimmanci wajen hada alaka tsakanin dukkan bangarorin jiki, ta hanyar babbar tafarkin sadarwar bayanai na jikin dan adam, watau *Central Nervous System* kenan. Kwakwalwar dan adam ce ke lura da kuma tafiyar da tsarin rayuwarsa ta hanyar bayanai da sadar da su. Ita kwakwalwa kamar yadda malaman kimiyyar halitta suka tabbatar a binciken baya, wata cibiya ce da ke da tasiri wajen aiwatar da sadarwa ga dukkan bangarorin jikin dan adam. Ita ce bangaren da ke lura da dabi'ar kauna, da tsana, da tsoro, da fushi, da farin ciki, da bakin ciki. Har wa yau malaman kimiyyar halitta sun danganta kwakwalwa da samar da tunani, da hazaka, da koyon harshe, da tantance abubuwa, da haddace bayanai, da kuma tuno su bayan haddace su. Ita ce ke lura da bacci, da kishirwa, da dabi'un da ke lura da rayuwar dan adam baki daya.

Yadda kwakwalwa ke aiki abu ne mai matukar ban al'ajabi. Wannan ne ma yasa galibin masana ke ganin cewa, ita ce jagora a dukkan bangarorin jikin dan adam. (Nan gaba za mu gani, shin wannan tabbaci haka yake a yanzu?).

Kwakwalwa na gudanar da ayyukanta ne ta hanyar wasu sinadaran maganadisun lantarki (watau *Neurons)* da ke makare cikin jijiyoyin da ke cikinta (watau *Nerves),* wadanda ke aika sakon sadarwar bayanai zuwa sauran bangarorin jiki, ta hanyar wani tsarin sadarwa mai ban al'ajabi. Wadannan bayanan sadarwa na dauke ne cikin abubuwa guda biyu; da sinadaran jiki (*Chemical)* da ke dauke cikin yadin jijiya *(Nerve Cells).* Sai kuma ballin maganadisun lantarki (watau *Electrical Pulse).* Wadannan su ne madaukan bayanai da ke aiwatar da sadarwa daga kwakwalwa zuwa sauran bangarorin jiki, ta hanyar kwayoyin halittar sadarwa da ake kira *Neurons,* wadanda ke amfani da sinadaran maganadisun lantarkin sadarwar da ke cikinsu da ake kira *Neurotransmitters.* Kowane *Neuron* na dauke ne da rassa da ke karba ko mika bayanan da ya sarrafa zuwa wani *Neuron* din. Wadannan rassa dai sun hada da *Dendrites,* da kuma *Axons,* wadanda su ne kamar ressan sadarwa tsakanin kwayoyin halittar kwakwalwa, don aiwatar da sadarwa na bayanai ko sinadarai a tsakaninsu.

An gunadar da nau'ukan bincike masu dimbin yawa kan kwakwalwar dan adam, da irin kudurar da Allah ya nuna a cikinta, wajen iya sarrafa bayanai da sadar da su ga sauran bangarorin jikinsa. Binciken baya-bayan nan da aka gudanar mai alaka da kwakwalwa kai tsaye shi ne wanda Roger Sperry ya gudanar kan tsarin gudanarwar kwakwalwa, tsakanin bangaren hagu da bangaren dama. Ya fitar da sakamakon bincike ne da ke nuna cewa, mutane sun sha bamban wajen tunani ne saboda irin bangaren da suke tunani da shi daga kwakwalwarsu. A karshen bincikensa ya tabbatar da cewa, bangaren kwakwalwar dan adam na hagu shi ne wanda ke taimaka wa dan adam tunani ta hanyar dabi'a. Ma'ana, dukkan abin da dan adam ya ci karo da shi na bayanai ko gwagwarmayar rayuwa, yakan sarrafa bayanan ne a tsarin da Allah ya halicce shi da ita na tunani, don fitar da sakamako. Misali, idan mutum ya fito daga gidansa, ya baro iyalinsa a ciki, yana fitowa sai ya ci karo da babban amininsa da ya saba zuwa gidansa, suna gaisawa sai abokinsa yace ya zo ne su gaisa da iyalinsa, abin da wannan mutum zai ayyana kawai shi ne, gaisuwa ce ta yau da kullum. Ba wata damuwa.

Amma bangaren kwakwalwa na dama kuma shi ne ke taimakawa wajen tara bayanai, da irin yanayin da abubuwa ke faruwa, da dalilan da suka sa su faruwa, kafin fitar da hukunci kan wani abin da ya faru a lokacin Magana. A misalin da muka kawo a sama, mai tunani da bangaren damansa ba zai amince cewa gaisuwa ce kadai ta kawo wannan abokin nasa ba. Har sai ya yi la'akari da irin lokacin da abokinsa ya zo (da safe ko da rana ko da yamma ko da dare?), da irin yanayin da yazo a ciki (farin ciki ko bakin ciki?), da irin yanayin da alakarsu ta abota take ciki (suna cikin shiri ne ko bayan sun bata?), sannan zai yanke hukunci ko gaisuwar ta Allah-da-Annabi ce ko kuma da wata a kasa. A takaice dai, an gudanar da bincike da dama kan kwakwalwar dan adam, kuma ana kai. Ba don komai ba sai don irin muhimmancin da ke tattare da wannan gaba na jikinsa.

**Binciken Malaman Kimiyya na Farko kan Kwakwalwa**

Bayan sun gudanar da bincike kan hakikanin yadda zuciya da kwakwalwa suke aiki, malaman kimiyyar halittar dan adam a baya sun fitar da sakamakon wasu bincike wadanda a farko aka dogara kansu wajen fahimtar tsarin gudanarwar kwakwalwa da alakarta da zuciya. Binciken farko kan alakarta da bugun zuciya ne. Bincike na biyu kuma kan alakar kwakwalwa ne da babbar tsarin sadarwar jiki baki daya, watau *Automatic Nervous System.* Sai bincike na uku da ya shafi tsarin sadarwa tsakanin zuciya da kwakwalwa, kamar yadda bayanai suke tafe.

***Bincike na Farko***

Nau'in sakamakon bincike na farko da malaman kimiyya suka gudanar a baya ya ta'allaka ne kan kwakwalwa da bugun zuciya. Suka ce kwakwalwa ce ke haddasa bugun zuciya (watau *Heartbeat)*, ta amfani da jijiyoyin tsarin sadarwar jiki, watau *Automatic Nervous System (ANS)*. Wannan na daga cikin dadaddun bincike da malaman kimiyyar halittar dan adam suka yi kan wannan lamari. Amma daga baya, bayan habbakan hanyoyin bincike da karuwar ilmi, an gano cewa babu alaka tsakanin bungun zuciya da taimakon kwakwalwa ko kadan, ta wannan bangare. An kuma gano kuskuren wannan bincike ne lokacin da aka fara aiwatar da tiyata da kuma dashen zuciya. A halin yanzu an tabbatar da cewa zuciya ba ta bukatar wayoyin sadarwar da za su samar mata da makamashin maganidisun lantarki don haddasa bugawarta. Domin ita kanta tana dauke da irin wadannan wayoyin jijiyoyin sadarwa wajen sama da dubu arba'in (40,000), wadanda ke rike ta, tare da taimaka mata wajen bugawa a kowane lokaci. Don haka ba ta bukatar taimakon wadannan wayoyin sadarwa daga kwakwalwa. A karshe, gaskiyar sakamakon wannan bincike yana fitowa fili karara a duk lokacin da ake aikin dashen zuciya. Idan aka zo cire matacciyar zuciyar, ana yanke dukkan jijiyoyin wayoyin sadarwar da suka zo daga kwakwalwa ne, sannan sai a jona sabuwar da ake son dasawa. An gano cewa da zarar an dasa sabuwar, kafin a jona wayoyin jijiyoyin sadarwar da suka zo daga kwakwalwa, nan take zuciyar ke fara aiki. Don haka, da bugun zuciya na samuwa ne ta taimakon wayoyin jijiyoyin sadarwar da suka zo daga kwakwalwa, da babu yadda za a yi wannan sabuwar zuciya da aka dasa ta kama aiki ba tare da an jona mata jijiyoyin da suka taso daga kwakwalwa ba. Nan take aka sake gudanar da bincike cikin zuciya don gano dalilin hakan, sai aka samu akwai ire-iren wadancan wayoyin sadarwa (watau *Nerve Cells)* a zuciya sama da dubu arba'in.

***Bincike na Biyu***

Sakamakon bincike na biyu an fitar da shi ne a shekarar 1970, kamar yadda Cibiyar Binciken Kimiyya da ke *Fels* ta kasar Amurka ta fitar, watau *Fels Research Institute,* kuma abin da sakamakon ya tabbatar a wancan lokacin dai shi ne: gamammen tsarin sadarwar jikin dan adam *(Automatic Nervous System)* ne ke hada alaka tsakanin zuciya da kwakwalwar dan adam. Sakamakon wannan bincike, kamar wanda ya gabace shi, bai dore ba. Domin bayan tsawon zamani da samuwar karin hanyoyin bincike, an gano cewa ba wannan tsarin sadarwa bane ke hada alaka tsakanin zuciyar dan adam da kwakwalwarsa. Bayanai na tafe kan bangarorin jikin da ke haddasa wannan tsarin sadarwa, in Allah ya so.

***Bincike na Uku***

Bincike na uku an gudanar da shi ne a shekarar 1983, kuma abin da sakamakon binciken ke cewa shi ne: akwai wasu sinadaran sadarwar jiki da a Turancin kimiyya ake kira *Hormones,* masu dauke da maganadisun lantarkin sadarwa, su ne ke haddasa alakar sadarwa a tsakanin kwakwalwa da zuciyar dan adam. Wannan sabon bincike ne ya inganta, ko ya gyatta kuskurarriyar fahimtar da ake da ita kan binciken shekarar 1970 da ya gabata, cewa gamammen tsarin sadarwar jiki ne ke hada alaka tsakanin zuciya da kwakwalwa. Wannan sabon bincike dai ya dada samun shahara ne daidai lokacin da cibiyar bincike ta *HeartMath Institute* da ke jihar Kalfoniya ta gudanar da bincike kan hakikanin bangaren jikin dan adam da ke samar da tunani.

Binciken cibiyar *HeartMath* ya tabbatar da cewa wadannan sinadarai masu gamewa a jikin dan adam, su ne ke daukan maganadisun lantarkin sadarwa – watau *Electromagnetic waves –* daga zuciya zuwa dukkan sassan jikin dan adam, ciki har da kwakwalwa. Shi yasa da zarar zuciyar dan adam ta hankalci canji a yanayin da take, (misali a ce ya shigo inda ake ta hayaniya, ko zage-zage tsakanin mafadata biyu, nan take zuciyarsa za ta hankalci yanayin da ta shiga, sai ta aika wa sauran gabobin jiki, sai dabi'arsu ta canza). Wannan tsarin aika sako na samuwa ne cikin kiftawa da bisimilla, ta hanyar wadannan sinadaran *Hormones* da ke kaikomo tsakanin zuciya da sauran gabobin jiki, ciki har da kwakwalwa. Wadannan, a takaice, su ne nau'ukan bincike uku da aka fara gudanarwa a baya wadanda suka danganci alakar da ke tsakanin kwakwalwa da zuciyar dan adam wajen aikawa da sako, wanda hakan, ko shakka babu, yana da alaka ta kai-tsaye wajen kintsa tunani.

**Tsakanin Nassin Kur'ani da Binciken Malaman Kimiyya**

A daya bangaren kuma wasu kan damu cewa, me yasa idan masu bincike suka ce abu kaza kaza ne, daga baya kuma sai su sake cewa ba haka bane, kaza ne. Wannan yasa da yawa cikin mutane, musamman a kasar Hausa, basu cika yarda da binciken Malaman Kimiyyar zamani ba kan wasu abubuwa da suka shafi halittar dan adam, ko sararin samaniya da dai sauran abubuwa makamantansu. A wasu lokuta za ka samu abin da Malaman Kimiyya suka fada a baya ya saba wa abin da Kur'ani ya tabbatar, daga baya kuma idan suka zurfafa bincike, sai sakamakon bincikensu ya tabbatar da abin da Kur'ani ya fada. Al'amura irin wannan sun sha faruwa a baya. Daga cikin shahararrun misalai akwai binciken malaman kimiyya a farkon zamani cewa Rana ba ta motsawa, sai dai sauran halittun sararin samaniya. Amma Kur'ani ya tabbatar da cewa rana tana juyawa ita ma a cikin falakinta, kamar yadda hakan yake tabbace a cikin Suratu Yaasin. Da bincike ya tsawaita, sai malaman sararin samaniya suka tabbatar cewa lallai Rana ita ma tana juyawa, ba Wata da sauran Taurari kadai ke juyawa ba. Me yasa ake samun haka? Shin, wannan sabani da a farko ake samu tsakanin nassin Kur'ani ko Hadisi da sakamakon binciken malaman kimiyya, dalili ne da zai sa a daina yarda da bincikensu baki daya?

A hakikanin gaskiya hakan ba dalili bane, ko kadan. Illa dai, a matsayinmu na musulmi, duk abin da Kur'ani ya tabbatar da shi wajibi ne mu gasgata shi, ko da kuwa ba mu iya hankaltar faruwa ko yiwuwarsa a lokacin da aka gaya mana. Domin nassin Kur'ani ko Hadisi ba su canzawa, amma binciken duk wani mai bincike, yana iya dacewa, sannan yana iya kuskure. Abin da ke nuna dacewarsa shi ne yayi daidai da abin da nassin shari'a ya tabbatar. Abin da zai nuna kuskurensa kuma shi ne ya saba wa abin da nassin shari'a ya tabbatar. Domin masu gudanar da binciken nan 'yan adam ne kamarmu. Bambancin da ke tsakaninmu (wadanda ba masana ko kwararru a fannin) da su, shi ne, suna da kwarewa da kuma mizanin ilmi da suke amfani da su; ba wai da ka kawai suke kiyastawa su ce abu kaza kaza bane. Don haka wajibi ne a kan kowane Musulmi muddin Kur'ani ya tabbatar da samuwa ko yiwuwa ko yanayin wani abu, to, dole ne ya gasgata shi, ko da kuwa ba ya iya fahimta ko hankaltar abin a zahiri ko a hankalce; kuma ko da binciken mai bincike ya tabbatar da akasin abin da Kur'ani ya tabbatar.

Amma muddin Kur'ani bai fada ba, ko kuma bai tantance wani abu ba, idan masu bincike suka ce ga yanayinsa, ko ga yadda yake faruwa, ko kuma abu kaza kaza ne, to a nan ba wajibi bane sai ya gasgata bincikensu. Idan kuma malaman kimiyya suka tabbatar da wani abin da Kur'ani bai tabbatar ba, musamman kan tarihin baya, to a nan shi ma sai dai ka yi zugum; kada ka gasgata kuma kada ka karyata. Misali, dukkan malaman musulunci sun yarda cewa babu wanda ya san adadin shekarun wannan duniyar da muke rayuwa a cikinta sai Allah. Dukkan hadisan da suka zo masu nuna adadin shekarun duniya ko na rana ko na wata, duk masu rauni ne, ba a kafa hujja da su. Don haka idan malaman kimiyya suka ce duniya ta yi shekaru kaza ne, to a nan sai dai kayi shiru kai Musulmi; kada ka karyata, kuma kada ka gasgata. Domin zai iya yiwuwa abin da suka fada akwai kamshin gaskiya a ciki, zai iya yiwuwa kuma ba haka bane; tunda ba da ka suka fada ba, kuma ba sihiri suka yi wajen gano hakan ba, sun bi dalilai ne na alamun da suka bayyana musu. Idan kayi shiru a nan ka fitar da kanka daga tuhuma, tunda daman Allah bai wajabta maka yin imani da hakan ba.

Wannan bayani yana da muhimmanci, domin a nan gaba za mu ci karo da abubuwa makamantan wannan, ba sai an maimaita mana dalilin faruwansu ba.

**Yadda Tunani ke Samuwa A Mahangar Malaman Kimiyya**

Kamar yadda bayani ya gabata a mukaddima, a mahnagar binciken kimiyyar zamani, tunani na samuwa ne daga kwakwalwar dan adam. Wannan shi ne ra'ayin malaman kimiyyar zamani. Shi ya sa ma daya daga cikinsu mai suna Albert Einstein yake cewa: "Wannan duniyar da muke zama a cikinta mun kera ta ne ta hanyar tunaninmu; don haka babu yadda za a yi ta sake canzawa sai mun canza tunaninmu." Wannan kalma ta tunani da ya ambata yana ishara ne ga tunanin da ke darsuwa ko samuwa daga kwakwalwa, kamar yadda sakamakon bincikensu ya nuna musu.

Sai dai kuma, duk da wannan sakamako da suka fitar, har yanzu suna ganin cewa babu bangaren jiki mai wuyar sha'ani wajen fahimta irin kwakwalwar dan adam. Domin duk tsawon zamani da duniya ta dauka ana gudanar da bincike kan yadda tsari da kintsin kwakwalwa yake, har yanzu abin da aka gano a ilimance dangane da kwakwalwa da irin yadda take gudanar da aikinta, bai wuce kashi 5 ba cikin 100. Daga cikin bangarorin da fahimtar tsarinsu da yadda suke samuwa yafi komai wahala, akwai tsarin tunani, da kuma yadda "hankali" ke samuwa a tare da mutum. Shin, daga kwakwalwa yake ko daga ina? Shi kanshi wannan wani bincike ne mai zaman kansa. Domin idan ka bude kwakwalwar dan adam ba abin da za ka gani sai tarin jijiya da yadi, da hanyoyin jini, da kuma romon kwakwalwa, watau *Brain Protein.* Amma kuma, a cewarsu, wadannan bangarori ne ke samar da ji, da gani, da dandano, da tabawa, da fahimta, da hardace abubuwa, da yanke hukunci kan wasu ra'ayoyi biyu, da dai sauransu. Babu wanda ya fito fili ya bayyana irin sarkakiyar da ke dauke cikin kwakwalwa irin wani masanin kimiyya mai suna Gottfried Leibniz. Ya nuna cewa babu abu mafi wahalar fahimta irin yadda tunani da fahimta ke samuwa daga kwakwalwar dan adam, musamman ganin cewa ba wani girma bane da ita, sannan idan ka bude ciki in ban da yadi da jijiyoyi da romon kwakwalwa babu abin da za ka gani. Har ya ba da misali da babban injin da ke sarrafa na'urar makamashin iska, watau *Windmill.* Yace idan ka bude ciki babu abin da za ka gani sai karafa; wani akan wani, ko wani na juya wani. Wannan zance nashi ya shahara a tsakanin masana, har a karshe ake masa lakabi da: *Leibniz Mill.*

**Bangarori Masu Alaka da Tunani**

Kafin mu yi nisa, kwakwalwa na da bangarori daban-daban. Amma a jimlace malaman kimiyya kan kasa kwakwalwa ne zuwa gida biyu. Da bangaren dama wanda suke kira *Right Hemisphere.* Sai bangaren hagu da suke kira *Left Hemisphere.* Bincike ya tabbatar da cewa jijiyoyin da suka taso daga kwayoyin idanun dan adam suna like ne a kwakwalwa. Jijiyoyin idon bangaren hagu na like ne da bangaren kwakwalwa na dama. Su kuma jijiyoyin idanu na dama suna like ne da bangaren kwakwalwa na hagu. Bayan haka, bincike ya nuna cewa bangaren kwakwalwar dan adam ta dama, ita ce ke sarrafa bangaren jikinsa na hagu. Bangaren kwakwalwarsa ta hagu kuma ke sarrafa bangaren jikinsa na dama.

Bangaren kwakwalwa mai lura da tsarin tunani da fahimtar yanayi da yanke hukunci, shi ne bangaren da ke gab da goshi, wanda malaman kimiyya ke kira *Cerebral Cortex.* Daga cikin wannan bangare akwai tsagin da ake kira *Frontal Cortex,* wanda ke da alaka da wani gungun tsarin da ke lura da sha'awa, da sinsino, da fahimta, da tunani, da barci, da jin zafi, da jin dadi, da gamsuwa, da jima'i, da sauran al'amuran da suke da alaka da dabi'ar jiki. Wannan gungu na tsarin kwakwalwa shi ake kira da suna *The Limbic System,* kuma yana shimfide ne a kasa daga ciki, ya kuma bazu zuwa bangaren kwakwalwa na hagu da dama, da bangaren goshin dan adam. Daga cikin bangarorin wannan gungu na *Limbic* da ke lura da dabi'a, bangaren *Frontal Cortex* ne ke lura da tsarin tunani sakakke, watau *Abstract Thoughts.* Shi ne ke lura da karfin tunani kuma mai sa a iya yanke hukunci, ko daukan zabi a tsakanin nau'uka ko jinsin abubuwa guda biyu.

Amma kafin haka ya samu a wannan bangare na *Frontal Cortex,* sai ya samu bayanai kan abin da ya danganci nau'in tunanin da zai yi. Wadannan bayanai kuwa suna samuwa ne ta hanyar kwayoyin halittar kwakwalwa *(Brain Cells),* masu dauke da sakonnin sadarwa ta hanyar maganadisun lantarki da ke samuwa a jijiyoyinsu da ake kira *Glia* a kimiyyance. Wannan jijiya ta *Glia* ce ke dauko bayanai daga jijiyoyin da suka fito daga idanu (wajen gani), da wadanda suka fito daga kunnuwa (wajen ji), da wadanda suka fito daga harshe (wajen dandano), da wadanda suka fito daga hanci (wajen shaka), sai wadanda suka fito daga fatar jiki (wajen fahimtar suka, ko yanka, ko duka, ko duk wani abin da ya taba jikin da adam). Wadannan su ne kafofin samar da bayanai guda biyar da ke jikin dan adam.

Da zarar bangaren *Glia* ta tattaro wadannan bayanai, sai ta hada kai da jijiyoyin sadarwar kwakwalwa, watau *Neurons,* da kuma sinadaran *Hormones.* Nan take sai su sana'anta wadannan bayanai da suka taro don samar da tunani da ji irin na zuci (watau *Emotions),* kamar yadda Mark Treadwell, wani masanin kimiyya dan kasar New Zealand ya tabbatar. Idan bayanan masu alaka da zartar da hukuncin wani aiki ne na gabar jiki a aikace, nan tace sai jijiyoyin bangaren sadarwar jiki (watau *Motor Neurons)* su zaburar da su wajen aikatawa. In kuka ne, nan take sai dan adam ya kece da kuka. In dariya ne, ko bakin ciki ko annashuwa, duk nan take suke samuwa. Wannan nau'in tunani wanda ke samuwa ba tare da son dan adam ko yardarsa ba, shi yafi yawa daga cikin nau'ukan tunani da adam ke yinsu a kullum.

Malaman kimiyya sun kiyasta cewa a cikin duk dakika guda, kwakwalwar dan adam kan taro bayanai sama da miliyan biyu ta wadannan hanyoyin samar da bayanai biyar. Daga cikin miliyan biyu din nan, kashi biyar cikin dari ne kadai dan adam ke iya sarrafa su don yin tunani da nufinsa. Amma duk sauran na tafiya ne wajen tunani irin na dabi'a, wadanda Allah ya tsara halittarsa a kansu. Ire-iren wadannan tunani ma dan adam ba ya sanin ya yi su. Saboda tsarin da suke gudana, da saurin gudanuwarsu. Misali, irin waige, da motsa yatsun hannu, da bita idanu, da hadiye yawu, da neman abinci idan yunwa ta karato, ko neman ruwan sha idan kishirya ta koro shi. Dukkan wadannan abubuwa suna bukatar tunani kafin yinsu. Amma da yawan lokuta dan adam ba ya taba tuna cewa ga lokacin da ya yanke shawarar aikata su kafin suka faru. Sai dai yace kawai yayi su lokaci kaza. Wasu ma ba ya iya tuna ya gudanar da su. To amma, ta yaya malaman kimiyya suka gano wadannan al'amura?

**Tsarin Bincike Don Tabbatar da Tunani**

Akwai hanyoyi uku da malaman kimiyya suka bi ko suke bi a halin yanzu wajen fahimtar tsarin tunani da duk wani abin da ya shafi gudanuwar kwakwalwar dan adam. Hanya ta farko ita ce ta hanyar amfani da kwakwalwar wasu halittu masu kama da na dan adam, irinsu Birai, da Gwaggon biri da sauransu. Suna yin haka ne saboda akwai kamaiceceniya tsakaninsu, duk da cewa kwakwalwar dan adam ta bambanta nesa ba kusa ba da na wadannan halittu. Sukan fahimci wasu abubuwa ta hanyar wannan kamaiceceniya da ke tsakaninsu.

Hanya ta biyu ita ce idan hadari ya faru wanda ya shafi kwakwalwar dan adam. Misali idan ya samu buguwa a wani bangare na kansa har abin ya kai ga kwakwalwa. Da zarar ya warke sai su rika lura da shi, idan aka ga ya kasa magana, ko ya kasa hankaltar yanayin da yake ciki – ya zama wani sususu misali – ko ya kasa ji, ko ya kasa tuno wasu abubuwa da ya sani a baya, sai su fahimci cewa lallai wannan bangaren da ya samu buguwa ne ke da alhakin sarrafa abin da ya rasa na kudura a matsayinsa na cikakken dan adam. Sukan nuna wannan hatta a fina-finansu. Misali, akwai wani fim mai suna *The Bourne Identity,* a cike yake da irin wannan yanayi na bincike.

Sai hanya ta uku, watau hanyar binciken zamani kenan, wanda ya kunshi amfani da na'urorin sadarwa masu sinsino ko gano ko dauko hoton yanayin da kwakwalwa ke gudanuwa a wani lokaci na musamman. Daga cikin irin wadannan na'urori akwai na'urar *Electroencophalography (EEG),* wacce ake amfani da ita wajen gano yanayin harbawan sinadaran lantarki (*Electrical Impulses)* da shawaginsu a kwakwalwar dan adam. Sai na'ura ta biyu mai suna *Magnetoencephalography (MEG),* wacce ke darsano sinadaran maganadisun kwakwalwa, watau karfinsa wajen jawo ko sinsino yanayin da yake ciki. Wadannan sinadaran maganadisu su ake kira *Brain Magnetic Field.*

Wadannan, a takaice, su ne hanyoyin da masana kimiyyar zamani ke bi wajen gudanar da bincike kan abin da ya shafi kwakwalwar dan adam. Ta wannan hanya suke tabbatar da cewa lallai tunani na samuwa ne daga kwakwalwar dan adam.

**Mahangar Musulunci Kan Asalin Tunani**

A mukaddima kan nau'ukan ra'ayoyi dangane da haka asalin tunani mun fahimci cewa, ta la'akari da ayoyin Kur'ani da wasu hadisai na Manzon Allah (tsira da aimincin Allah su kara tabbata a gare shi), tunani na samuwa ne daga zuci, sabanin abin da malaman kimiyya suke tabbatarwa a yanzu. A wannan sashe za mu dada fahimtar hakan ta hanyar nassoshin Kur'ani masu magana kan hakan, da na hadisai. Domin su ne bayanan da shakku ko kokwanto ba ya shiga cikinsu, saboda tabbacin da ke tattare da asalinsu. Kuma tunda mai zancen shi ne ya halicci dan adam wanda muke magana kan tsarin halittarsa, ashe kuwa babu wanda zai fahimtar damu gaskiyar abin da ya dangance shi sai Mahaliccinsa. Bayan haka, za mu ji mahangar Malaman musulunci kan ma'anonin da suke baiwa wadannan ayoyi ko hadisai dangane da abin da muke nema na ma'ana a tare dasu.

**Kalmar "Zuciya" a Nassin Kur'ani**

Daga cikin gabobi ko sassan jikin dan adam, babu bangaren da Allah ya ambace shi karara, da sunaye daban-daban irin zuciyar dan adam. Wannan a fili yake ga duk makarancin Kur'ani, masani. Shahararriyar kalma ita ce wacce a asali take nufin Kalmar zuciya karara, a harshen Larabci. Wannan kalma ita ce: *Al-Qalbu.* Allah ya kawo ta a sigar tilo, watau *Al-Qalbu,* ya kuma kawo ta a sigar jam'i, watau *Al-Quloob.* Wannan ita ce Kalmar da tafi shahara cikin kalmomin da aka yi amfani da su wajen ambaton zuciyar dan adam; musulmi ne ko kafiri, Annabi ne ko wani gama-garin mutum.

Kalma ta biyu da Allah yayi amfani da ita don nufin zuciya ita ce kalmar: *Al-Fu'aad.* Ita ma ta zo a sigar tilo, watau *Al-Fu'aad,* sannan ta zo a sigar jam'i, watau *Al-Af'idah.* Wannan kalma ita ma ta dan shahara a cikin Kur'ani. Sai kalma ta uku, watau kalmar *As-Sadr.* Kamar sauran kalmomin da suka gabace ta, ta zo a sigar tilo da jam'i ita ma. Watau ko dai ta zo a *As-Sadr,* ko kuma ka ga tazo da suna *As-Sudoor,* watau jam'in *Sadr* kenan. Asalin ma'anar *Sadr* na nufin "kirji" ne a harshen Larabci. Amma saboda alakar da ke tsakanin kirji da zuciya, dangane da abin da Allah ke son tabbatar mana don mu fahimta a aya, shi yasa duk masu tafsiri ke hada alaka tsakaninsa da zuciya, amma sukan fassara kalmar ne da ma'anarta na asali (watau kirji). Domin kirji ne farfajiyar zuciya, kuma ganin cewa duk abin da ke cikin farfajiyar nan yana tasirantuwa da abin da ke ciki, kuma zuciya ce gabar da tafi tasiri cikin gabobin da ke cikin kirji (tun da a wasu ayoyin an ambace ta karara), sai malamai su dauka kai tsaye zuciya ake nufi. Allah shi ne mafi sanin sirrin da ke cikin ma'anonin kalmominsa.

Wadannan kalmomi, a takaice, su ne ke ishara ga zuciya a cikin Kur'ani. Sannan sun maimaitu a wurare da dama, wanda hakan ke nuna matukar muhimmancin zuciya ga dan adam wajen fahimta ko rashin fahimtar sakon shiriya da Allah ya aiko Manzonsa da shi. A nan, zai dace mu fahimci cewa yawan ambaton abu a tsarin zance, na nuna lallai akwai wani muhimmanci – na bayyane ko na boye – da wannan abin ya mallaka ko yake yi.

**Nau'ukan Zukata da Dabi'unsu**

Kafin mu yi bayani kan na'ukan zuciya, yana da kyau mu yi bayani kan dabi'un zuciya. Da farko dai, zuciya abu ne guda daya, watau dunkulen nama da ke bangaren kirjin dan adam na hagu, wacce ke aikin famfon jini, kamar yadda bayanai suka gabata. Kuma, kamar yadda Allah ya fada cikin Kur'ani, bai taba halittar wani dan adam da zuciya guda biyu a kijinsa ba. Wannan sunna ce wacce ya tsara wa kansa, cewa kowane dan adam zuciya daya ake halittarsa da ita. Daga cikin dabi'un zuci da muka sani a al'adance, akwai ji irin na tausayi, da so, da kauna. Wadannan su ne manyan dabi'un da a al'adance muke danganta su ga zuciya. Hatta masana fannin kimiyya da wannan suka san zuciya, duk da cewa ko a kimiyyance ba za su iya nuna alamar da ke nuna samuwar soyayya da kauna da suke danganta su gare ta ba (tunda ba abubuwa bane da ake iya ganinsu); sabanin hujjar da suke da ita kan kwakwalwa.

A daya bangagren kuma, Musulunci ya sanar da mu kari a kan wasu halayyar da muka sani dangane da zuciya. Wadannan sun hada da: imani, da kafirci, da munafunci, da tunani, da fahimta, da rashin fahimta, da karbar gaskiya, da kin gaskiya, da shiriya, da karkata, da sabo, da niyya, da tsarkakuwa, da baci ko dauda, da karamci, da fushi, da rashin damuwa, da tsoro, da damuwa, da bakin ciki, da shakka, da kokwanta, da keta, da tawaye, da nadama, da tabbaci, da rashin tabbaci, da jiji-da-kai, da kishi, da kuma girman kai. Wadannan su ne yanayi da dabi'un zuciya, kamar yadda nassoshin Kur'ani da hadisai ke nunawa. Shi yasa suka kasa nau'ukan zukata zuwa kashi biyu; da zuciya lafiyayya ko kubutacciya daga kowane irin cuta, wacce ke dauke da farin ciki, da kwanciyar hankali, da imani, da gaskiya, da mika lamura zuwa ga Allah, da kuma zuciya mara lafiya, wacce ke dauke da cututtuka irinsu kafirci, da bidi'a, da shakka kan sakon Allah, da kokwanto, da girman kai, da zalunci, da yawan sabo, da sauran matsaloli makamantansu. Wannan rabe-rabe ne da malaman Musulunci suka yi, dangane da bayanan da suka zo cikin ayoyin Kur'ani da hadisan Manzon Allah (tsira da amincin Allah su kara tabbata a gare shi) ingantattu.

Dangane da bayanan da suka gabata, idan muka yi dubi sai mu ga cewa a zahirin lafazi da yanayi, wannan zuciyar da muke dauke da ita a kirjinmu na bukatar karin bayani kan ayyukan da take yi. Domin abin da muka sani kawai shi ne, tana aikin rarraba jini ne a jikin dan adam, wanda hakan ke taimakawa wajen tabbatar da rayuwarsa. Wannan ta sa ra'ayoyin malaman musulunci suka sha bamban wajen ma'anar kalmar "Al-Qalbu" ko "Al-Fu'aad" a cikin Kur'ani mai girma. Shin, akwai wata zuciya ce tattare da asalin zuciyarmu wacce ke gudanar da wadannan ayyuka amma ba a ganinta, ko kuma ita din ce ke dukkan ayyukan, a bisa kudura da ganin damar Ubangiji? Ko kuma dai kawai anyi amfani da kalmar ne don nufin wani abu daban, watau *Majaaz* kenan?

**Sabanin Ra'ayi kan Ma'anar Zuciya a Larabci**

Kamar sauran ayoyin da suka zo kan wasu mas'alolin shari'a, Malaman tafsiri sun sha bamban wajen fahimtar ma'anar kalmomin da ke nuni zuwa ga zuciya a Kur'ani da Hadisai ingantattu. Wasu sun dauki kalmar a zahirin ma'anarta kamar yadda Allah ya kawo ta, basu mata tawili ba. Ma'ana, basu karkatar da ma'anarta zuwa ga wani abu daban ba. Wasu kuma sun dauki kalmar zuciya ("Al-Qalbu", ko "Al-Fu'aad", ko kuma "As-Sadr") a matsayin *Majaaz* ne. Watau kalmar da ke wakiltar wani abu daban, amma ba ita ake nufi ba. Suka ce abin da ake nufi shi ne "Hankali" ko kuma "Basira."

Bayan haka, wadanda basu yi wa wadannan ayoyi ko kalmomi tawili ba wajen tafsiri, suna dogaro ne da cewa, daga cikin ayoyin da Allah ya ambaci zuciya, akwai inda ya ambace ta yana mai danganta ta ga tunani ko hankaltar abubuwa. Har wa yau, akwai kuma ayoyin da Allah ya ambaci kalmar zuciya tare da mahallin da take, watau kirji kenan. In kuwa haka ne, a cewar masu wannan ra'ayi, lallai akwai alakar da ke nuna dangantaka a tsakaninsu, dangantaka mai karfi kuwa. Domin Allah ba zai ayyana abu, tare da muhallinsa, ya kuma danganta masa wani aiki na musamman ba, face akwai hakan tare da abin da Allah ya ambata. Domin daga cikin sifofin Allah madaukakin sarki shi ne, Mai hikima ne shi, yana dora kowane abu ne a mahallinsa; ba ya yin wani zance wacce ba ta bayar da fa'ida.

Suka ce wuri na farko da Allah ya ambaci zuciya yana alakanta ta da tunina shi ne cikin Suratul A'araaf, aya ta 179, inda yake cewa: **"Kuma lalle ne hakika, mun halitta, saboda Jahannama, masu yawa daga cikin aljannu da mutane; suna da zukata, ba su fahimta da su…."** Suka ce Allah ya ambaci zukata (na mutane da aljannu), sannan yace ba su fahimta da su. Fahimta kuwa, a cewarsu, ba ta samuwa sai ta hanyar tunani. Wuri na biyu na cikin Suratut Taubah aya ta 87, inda Allah ke cewa: **"…Sun yarda da su kasance tare da mata masu zama (a cikin gidaje). Kuma aka rufe a kan zukatansu, saboda haka, su, ba su fahimta."** A nan Allah na ishara ne ga munafukan madina da suke kin zuwa yaki, da sakamakon da ya biyo bayan wannan mummunar akida tasu, ga zuciyarsu. Ma'anar da wannan aya ke bayarwa iri daya ne da wanda ta gabace ta. Sai wuri na uku cikin Suratun Nahali aya ta 108, inda Allah ke cewa: **"…wadancan ne wadanda Allah ya bice hasken zukatansu da jinsu da gannansu. Kuma wadancan su ne gafalallu."** Suka ce wannan aya ma tana nuna cewa lallai zukata na yin tunani. Domin idan babu tunani, babu yadda za a yi gafala, ko shagala da wani abu mai muhimmanci, ya samu. Sai wuri na hudu cikin Suratul Israa'i aya ta 36, inda Allah ke cewa: **"Kuma kada ka bi abin da ba ka da ilimi game da shi. Lalle ne ji da gani da zuciya, dukkan wadancan, (mutum) ya kasance daga gare shi wanda ake tambaya."** Suka ce wannan ke nuna cewa lallai zuciya na tunani. Domin an hana mutum yanke hukunci ne da jahilci. Idan kuwa zuciya ta zama babu ilimi a cikinta, to, za a rasa yakini (watau karfin tabbaci da irada) a tare da ita. Idan aka rasa yakini a cikinta, to babu abin da zai maye gurbin ilimi sai jahilci. Shi kuma jahilci alamunsa su ne shakku da rashin tabbas, da dimuwa. Su kuma wadannan dabi'u ko yanayin zuci suna samuwa ne ta hanyar tunani. Idan babu tunani, babu yadda za a yi a samu shakka ko dimuwa irin ta zuci.

Sai wuri na biyar, cikin Suratul Kahfi aya ta 28, inda Allah ke cewa: **"…kuma kada ka bi wanda muka shagaltar da zuciyarsa daga hukuncinmu, kuma ya bi son zuciyarsa…"** Mun yi bayani a baya cewa babu yadda za a yi a samu shagala ba tare da tunani ba. Sai wuri na shida cikin Suratul Hajji aya ta 46, inda Allah ke cewa: **"Shin, to, basu yi tafiya ba a cikin kasa, domin ya zama suna da zukata wadanda za su yi hankali da su, da kunnuwa da za su saurare da su a tare da su? Domin lalle ne idanun ba su makanta, amma zukata wadanda ke a cikin kiraza su ke makanta."** Suka ce wannan aya na nuna abu biyu. Na farko Allah ya kalubalanci kafirai da suyi tafiya a cikin kasa su ga yadda ya hallakar da wasu al'ummomin da suka gabace su, wannan zai sa su hankalta da zukatansu. Hankalta da abu kuma, kamar yadda muka sani, ba zai yiwu ba sai ta hanyar tunani. Ba wai su kalli abin su san yana nan ake nufi ba, ba irin wannan hankaltar ake nufi ba. Ana nufin **su dauki darasi, su kokkoma da zukatansu kan abin da suka gani.** Wannan kuwa shi ake kira tunani. Abu na biyu shi ne makantar zuci, wadda ke cikin kiraza. Ma'ana zuciyar da muka sani din nan dai, ita Allah ke nufi, a cewarsu. Sai wuri na bakwai da ke cikin Suratu Muhammad, aya ta 24, inda Allah ke cewa: **"Shin to, ba za su yi tunani bane kan Kur'ani, ko kuwa a kan zukatansu akwai makullansu ne?"** Wannan aya tana magana ne kan tunani dangane da ayoyin Kur'ani, da gaskiyar zantukan da ke cikinsa. Allah ya ce ko akwai makullai ne da suka kulle zukatan kafirai, da har suka kasa yin tunani kan Kur'ani? A nan Allah ya ambaci rashin tunani, ya alakanta shi da kullewar zuciya. Wannan ke nuna da zuciyar a bude take, da tunani ya samu.

Sai wuri na karshe cikin Suratun Naas aya ta 5, inda Allah ke cewa: **"…wanda ke sanya wasuwasi a cikin kirazan mutane."** Wannan aya tana magana ne kan tasiri da gamewar wasuwasin shedan ga zuciyar dan adam. Sai aka ambaci mahallin da zuciyar take, watau kirji kenan, don nuna cewa lallai wasuwasin shedan na da gamewa da kuma tasiri mai karfi wajen sabo. **Shi wasuwasi wani irin zancen zuci ne mai dauke da umarnin aikata sabo, wanda bawa ke ji a tare da shi.** Duk sadda ka ji kana son ka aikata wani aikin sabo, to ka san cewa lallai wannan jin da kake ji a zuciyarka, wasuwasi ne na shedan. Wannan, a cewarsu, alama ce da ke nunawa a fili karara, lallai zuciya na tunani. Domin da ba ta tunani babu yadda za a yi dan adam ya bijire wa dukkan wasuwasin shedan, wanda kuma a halin yanzu ba haka lamarin yake ba. Ma'ana ba dukkan wasuwasin shedan bane yake tasiri wajen sa dan adam ya aikata sabo, in kuwa haka ne, kenan ashe zuciyar dan adam na tunani, wajen tantance irin umarnin da take samu a cikinta, kafin ta baiwa gabobin jiki umarnin aikatawa. Bayan haka, akwai hadisin Nu'umanu dan Bashir wanda a karshensa Manzon Allah ke cewa: **"…kuma lallai a cikin jiki akwai wani gudan tsoka; idan ya gyaru, jiki gaba dayansa ya gyaru. Kuma idan ya baci, to, jiki gaba dayansa ya baci. Ku saurara, ita ce zuciya."** Dukkan wadannan nassoshi na ishara ne zuwa ga wannan zuciyar da ke cikin kirjinmu, kamar yadda yazo karara a cikin wannan hadisi.

**Tantance Hakikanin Lamarin**

Daga bayanan da suka gabata, za mu fahimci cewa lallai akwai wani lamari tattare da wannan bangaren jiki da ake kira zuciya; shin, da ra'ayin masu cewa "hankali" ake nufi da kalmar "Al-Qalbu", ko na masu cewa hakikanin "Zuciyar" ake nufi. Domin a cikin Kur'ani an danganta "hankali" ga zuciya. An danganta "tunani" ga zuciya. An danganta "rai" ko "ruhi" ga zuciya. An danganta "An-Nafs" (watau "zati" ko "hakikanin mutum") ga zuciya. An kuma danganta "fahimta" ga zuciya. Dukkan wadannan kalmomi an kawo su a wurare daban-daban, a sigogi daban-daban, inda kalmar "Al-Qalbu" ke wakiltarsu, kamar yadda wasu malamai suka fassara. Amma abin da aka fi danganta shi ga zuciya shi ne "hankali". To, ko ma dai mene ne, akwai wani sha'ani da ke tare da wannan zuciya da Allah ya halitta mana. Domin yawan Ambato – a Kur'ani, da Hadisi, da zantukan Malamai, da littattafansu, da kasidunsu – duk yana tabbatar da haka.

Wannan ishara da nassoshin shari'a suka yi ga zuciya ya sa manyan Malaman musulunci gaba daya sun mayar da hankulansu zuwa ga wannan bangare na jiki. Suna masu danganta ayyuka daban-daban gare ta, wadanda suka shafi halayya da dabi'unta – irinsu imani, da taqawa, da yarda, da kunya, da kara, da tawakkali, da sauransu. Kari a kan haka, sukan hada da "tunani", daga cikin ayyukan da suka shafi zuciya. Wannan a fili yake cikin rubuce-rubucensu. Abdullahi bn Mubaarak, daya daga cikin manyan magabata ya rubuta littafi mai suna: **"Az-Zuhd",** mai dauke da bayanai kan dabi'un zuci da za su taimaka wa musulumi rage burinsa a rayuwa, don fusktanr lahira. Imamul Ghazaali, Abu Haamid, shi ma ya yi bayani mai tsawo a shahararren littafinsa mai suna: **"Ihyaa'u Uloomad Deen",** da wani littafi dan karami mai suna: **"Mukaashafatul Quloob"** inda a ciki ya ware babi na musamman kan tunani, wanda hakan ke nuna cewa lallai tunani na daya daga cikin ayyukan zuciya. Bayan Ghazaali sai Abul Qaasim Al-Qushairee, a cikin shahararren littafinsa mai suna: **"Ar-Risaalatul Qushairiyyah."** Wanann littafi na dauke ne da bayanai kan ayyukan zuciya, wadanda mutum zai lazimce su don gina kyakkyawar alaka tsakaninsa da Allah. Bayan shi sai Al-Imam Ibn Al-Qayyim, daya daga cikin manyan malaman kasar Sham a karni na 7. Ya yi bayani mai tsawo a cikin littafinsa mai suna: **"Madaarijus Saalikeen, Baina Manaazili Iyyaaka Na'abudu wa Iyyaaka Nasta'een,"** wanda sharhi ne na littafin Imamul Harwee kan dabi'un zuci, masu karfafa imani da alaka tsakanin bawa da Ubangijinsa. A cikin littafin ya ware babi na musamman kan tunani, ya kuma alakanta hakan ga zuciyar bawa, don samun kyakkyawar saitin imani.

Daga cikin malaman wannan zamani akwai Sheikh Muhammad bn Saalih Al-Munajjid, ya rubuta littafi mai suna: **"A'amaalul Quloob,"** watau "Ayyukan Zukata." A ciki ya ware babi musamman kan tunani, ya kuma kawo wasu daga cikin ayoyin da muka yi bayani kansu a baya. Daga shi sai Dakta Khaalid bn Abdulkareem Al-Laahim, farfesa mai karantar da fannin karatun Kur'ani a Jami'ar Muhammad bn Sa'ood na kasar Saudiyyah. Ya rubuta littafi mai suna: **"Qiraa'atun Bi Qalbin,"** ma'ana: "Tsarin Karatu da Zuciya." A shafi na 5, ya kasa nau'ukan karatu, ta la'akari da wajen yinsu, zuwa kashi uku. Kashin farko shi ne yin karatu a bayyane, wanda ya kunshi motsa labba da harshe, da fitar da sautin da ake ji. Sai kashi na biyu da ya kunshi yin karatu a asirce, ta hanyar motsa labba da harshe, amma mai karatu kadai ke jiyar da kansa. Sai kashi na uku wanda ya shafi yin karatu cikin sirri ba tare da motsa labba da harshe ba, sai dai zuciya kadai. Ya kuma kasa nau'in karatu da zuci zuwa kashi uku; na farko yin karatu a asirce ta hanyar amfani da idanu da kuma zuciya. Na biyu ta hanyar amfani da zuciya da tsantsar hadda da aka yi a baya. Na uku kuma yin amfani da zuci kadai. Wannan, a cewarsa, tsantsar tunani ne. A shafi na 6, ya kasa nau'ukan zancen zuci zuwa kashi uku. Na farko shi ne yin magana da zuci kadai, wannan tunani kenan. Na biyu shi ne yin zance da zuci da kuma harshe; ya zama zancen zuci ne harshe ke furutawa. Sai na uku, watau yin zancen zuci da harshe, amma ya zama zancen harshe ya saba wa abin da zuciya ke furutawa (ko tunani ko tattaunawa a kai) – wannan, a cewarsa, shi ne munafunci, wanda da shi ne Allah ya sifata munafukai kan abin da ya shafi imani.

**Abubuwan Da Ke Dabaibaye da Zuciya**

Daga bayanan da suka gabata za mu fahimci lallai zuciya, wato wannan gudan tsoka da ke kirjinmu, tana da abubuwa da yawa da suka dabaibayeta, masu sa a ambace ta maimakon a ambace su. Wannan ba ya nuna cewa ita kanta ba ta da wani tasiri, a a, akwai alamun ita ma tana da nata tasirin. Ababen da suka dabaibaye zuciya su ne: "Hankali" (Mind/Sense of reasoning), da "Ruhi" ko "Rai" (Soul), da "An-Nafsu," watau "zati" ko "hakikanin dan adam" (Self), da "Fahimta" (Understanding/Comprehension), da kuma "Al-Hayaatu", watau "Rayuwa" (Life). Malaman Musulunci masana harshen Larabci da ilimin shari'a sun nuna cewa, "Ruhin" dan adam (Human Soul), idan tana cikin jikinsa, ita ce ke wakiltar "zatinsa" ("An-Nafs"), wannan ke sa ya samu "Rayuwa" (Life), har ya zama mai hankali, mai tunani – iya gwargwadon shekarunsa. Da "Fahimta", da "Irada", da "Ilimi", duk suna rataye ne a jikin hankalin dan adam. Daga cikin wadanda suka yi wannan namijin kokari akwai Taajul Lugha, Muhammad ibn Qaasim, wanda aka fi sani da "Al-Ambaari", cikin littafinsa mai suna: **"Al-Addhaadu Fil-Lugha,"** da kuma babban Malamin Lugha, watau "Al-Jarjaanee", cikin littafinsa mai suna: **"At-Ta'areefaat."**

To, shi kuma "Hankali," wanda ke rataye da ruhin dan adam mai dauke da wadancan al'amura masu ban al'ajabi, a ina yake damfare a jikin dan adam? Daga cikin wadanda suka amsa wannan tambaya akwai Dakta Kareema Mutawalli At-Tookhee, cikin littafinta mai suna: **"Quloobun Ya'aqiloona Biha,"** shafi na 7. Bayan ta kawo ayar da ke Suratul Hajji (aya ta 46), ta bibiye ta da sharhin malaman tafsir, a karshe tace: "Wasu masana suna cewa 'Mahallin hankali shi ne kwakwalwa da ke kai', hujjarsu ita ce, a duk sadda aka daki mutum a ka duka mai karfi, yakan rasa hankalinsa. Amma ingantaccen zance shi ne, zuciya ce ke dauke da hankali, kamar yadda bayanai suka gabata." Wannan shi ne ra'ayin Shawkaani, da Qurtubi, da As-Sa'aalabee da kuma Sheikhul Islam Ibn Taimiyyah; manyan malaman tafisirin Kur'ani. Shi ne kuma ra'ayin Abdullahi dan Abbass (Allah kara masa yarda).

**Sabuwar Mahangar Malaman Kimiyya kan Zuciya**

A sashen da ya gabata mun fahimci irin sabanin mahangar da ke tsakanin sakamakon binciken malaman kimiyyar zamani musamman na baya, da mahangar malaman musulunci kan asalin tuna a jikin dan adam. Da a ce bincike zai tsaya a nan ne, to, da za a samu rudani sosai musamman ga wadanda suke ganin duk abin da malaman kimiyyar suka tabbatar haka ne. To amma akwai wata sabuwar mahanga kan wannan maudu'i da malaman kimiyya ke kan gudanarwa, kuma shi ne abin da wannan sashe zai sake dubawa.

**Abubuwan da Suka Gano**

Malaman kimiyya sun gudanar da bincikensu na farko kan zuciya ne suna masu lura da matsayinta wajen famfon jini zuwa sassan jiki. Wannan mahangar bincikensu na farko kenan, wanda ya ta'allaka ne kacokan kan ayyukan zuciya na "zahiri" wadanda ake iya gani. A marhala ta biyu, sadda aka fara samun yawaitan masu kamuwa da cututtukan zuciya masu alaka da tunani, sai suka sake komawa dakin bincike, inda suka sauya mahanga daga mahangar aikin famfon jini zuwa na fahimtar dalilin da ke haddasa kumburewarta, da kuma haddasa hauhauwan bugawan jini, wanda ke haddasa mutuwa nan take. A nan ne suka gano mummunar tasirin yawan tunani, da bacin rai, da bakin ciki, wajen tauwaye wa zuciya karfin bugawarta da yin aiki yadda ya kamata. To amma kuma, duk da wannan hobbasa da suka yi wajen gano haka, da kokarin samar da magunguna masu magance hauhawan jini wanda ke mummunan tasiri kan zuciya, yawan masu kamuwa da cututtuka masu alaka da zuciya bai ragu ba; sai ma karuwa yake yi a duk shekara, musamman a kasashen da suka ci gaba a fannin tattalin arzikin kasa da siyasa. Sabanin yadda a baya tsofaffi ne galibi ke kamuwa da cututtuka masu alaka da zuciya, yanzu abin ya zama ruwan dare; daga samari zuwa 'yan mata, daga tsofaffi zuwa matasa, daga kasashe masu arziki zuwa kasahe masu fama da talauci. Kai, hatta likitoci sukan kamu da cututtuka masu alaka da zuciya. Tirkashi!

Wannan lamari ne ya sake tilasta wa malaman kimiyya musamman masu lura da yadda zuciya ke gudanar da ayyukanta, da tasirin gazawarta wajen rage tagomashin rayuwa da tattalin arzikin kasa, suka sake komawa dakin bincike don gano **hakikanin matsayin zuciya da alakarta da sauran bangororin jikin dan adam, musamman ma kwakwalwarsa.** Sanadiyyar wannan sabon tsarin bincike da aka faro tun shekarar 1983 ne aka fahimci abubuwa da dama kan alakar da ke tsakanin zuciya da sauran bangarorin jiki, musamman ma kwakwalwa. Wannan sakamakon bincike da ake kan yi ne na kalato mana a yau, don mu samu wata sabuwar mahanga kan lamarin, kafin yanke hukunci na karshe.

**Gamammiyar Alakar Sadarwar Jiki**

Abu na farko da aka tabbatar shi ne, akwai **gamammiyar alakar sadarwa tsakanin dukkan bangarorin jikin dan adam.** Ma'ana, dukkan gabobin jiki suna tarayya da juna wajen musayar bayanai a yayin gudanar da ayyukansu. Daga kwayoyin halittar jiki da ke kaikomo a tsakaninsu *(Cells),* zuwa sinadaran *Hormones* da ke samuwa a cikin jiki masu kai-komo a tsakanin bangarorin jiki, duk bincike ya nuna suna dauke ne da bayanai daga wannan bangare zuwa wannan bangare. Wadanda suka fara gano wannan daga cikin masana su ne Dakta Gary E. Schwartz da Dakta Linda Russek ta hanyar wata ka'idar kimiyya mai suna ***"Dynamic Systems Memory Theory."*** Daga cikin sakamakon binciken da wannan ka'ida ya hankado shi ne, da "Hankali", da "Fahimta", da "Irada", dukkansu sinadaran makamashin jiki ne masu samuwa ta hanyar musayar bayanai da bangarorin jiki ke yi. Bayan Dakta Gary da Linda da suka tabbatar da wannan ta hanyar bincikensu, har wa yau akwai karin tabbaci da aka samu cikin binciken da Dakta Rollin McCraty da tawagarsa suka tabbatar su ma.

**Tasirin Zuciya a Jiki**

Abu na biyu da aka sake tabbatarwa shi ne, **Zuciya ce ke lura da kuma gyatta dukkan yanayin jikin dan adam; daga kwakwalwa har zuwa yatsun kafafunsa.** Domin ita ce kamar babbar na'urar samar da makamshin lantarki zuwa sauran sasannin jiki. A binciken su Dakta Gary Schwartz, sun nuna cewa: "Zuciya ce mabubbugar farko wajen samar da sinadarai da makamashin bayanai a jikin dan adam." An kuma tabbatar da cewa, a duk bugawar zuciya wajen fanfon jini, wannan bugu kan samar da sinadaran lantarki sama da *Watt 2,* wanda zai iya haska karamin kwai na wutar lantarki. Kuma zuciya ce ke aikin rarraba bayanai daga wannan bangare zuwa wancan, sannan ta karbo daga wani bangare zuwa wani. Duk bangaren da bai samu karban bayanai yadda ya kamata tsakaninsa da zuciya ba, to, ba zai iya gudanar da aikinsa yadda ya kamata ba, kuma wannan zai yi tasiri matuka wajen rage masa tagomashin rayuwa, musamman ta bangaren farin ciki da lumana. Wannan na kunshe ne cikin ka'idar da suke kira: ***"Psychophysiological Coherence",*** wacce ke tabbatar da cewa, dan adam na samun kansa a halin "Cikakkiyar natsuwa" ne idan dukkan bangarorin jikinsa suna fahimtar sakon da zuciya ke aika musu ba tare da wata matsala ba. Bayan Dakta Gary, har wa yau an samu tabbaci daga binciken da Cibiyar Gudanar da Bincike kan Aikin Zuciya mai suna ***HeartMath Institute*** da ke kasar Amurka ta gudanar, karkashin Dakta Rollin McCraty.

**Sadarwa Tsakanin Zuciya da Bangarorin Jiki**

Abu na uku da aka sake tabbatarwa karara shi ne, akwai hanyoyi guda hudu da zuciya ke amfani da su wajen aiwatar da sadarwa zuwa sauran sasannin jiki. A cikin sakamakon bincikensu mai shafuka 103, Dakta Rollin McCraty da abokan bincikensa sun zayyana wadannan hanyoyi guda hudu a karkashin babi mai take: ***"System Dynamics: Centrality of the Heart in the Psychophysiological Network."*** Hanyar farko ita ce ta hanyar jijiyoyin sadarwa da take dauke dasu, watau *"Neurons",* wadanda ke aikin musayar bayanai tsakanin zuciya da sauran bangarorin jiki, musamman ma kwakwalwa. Sai hanya ta biyu wacce ta kunshi aiwatar da sadarwa ta hanyar sinadarai masu suna *"Hormones."* Su sinadaran *"Hormones"* wasu nau'ukan sinadarai ne da bangarorin jiki ke samar da su, kuma suna dauke ne da bayanan sadarwa daga wanda ya samar da su zuwa bangaren da ake son su isar da sakon gare shi. Zuciya kan samar da wadannan nau'ukan sinadarai masu dimbin yawa, kuma ta hanyarsu ne take aikawa da sakonni ga sauran bangarorin jiki. Hanya ta uku ita ce ta amfani da sautin bugun zuciya da ke samuwa a duk lokacin da jini ya shigo ko yake fita daga zuciyar. Shi kanshi wannan sautin bugun zuciya, wanda suka kira: *"Pressure and Sound Waves"* an lura cewa akwai bayanai na sadarwa da ke dauke a cikinsa, wanda bangarorin jiki ne kadai ke iya fahimta tare da sarrafa su. Sai hanya ta karshe, wato ta hanyar sinadaran maganadisu, ko *"Electromagnetic Field"* a harshen malaman kimiyya.Wannan hanya ta karshe na daga cikin abubuwa masu ban al'ajabi da zuciya ke samar da su. Yanayi ne mai dauke da bayanai cikin sinadaran maganadisu, wanda ke bulbulowa daga zuciya, ya game sauran sasannin jiki daga ciki, sannan ya game muhallin da mai zuciyar yake.

A wani gwajin bincike da Dakta Gary da abokiyar aikinsa Linda suka gudanar, inda aka gwama kwayoyin halittar zuciya *(Heart Cells)* guda biyu na mutane daban-daban a mahalli daya, sakamakon bincike ya tabbatar da samuwar wani "gamammen tsarin musayar bayanai" da ya shiga tsakaninsu da hanyar sinadaran magadisu. Wannan mahallin sinadarin maganadisu da zuciya ke fitarwa asalinsa daga kwayoyin halittu ne da ke cikin zuciyar, watau *"Heart Cells".* Su wadannan kwayoyin halitta na zuciya, bincike ya nuna cewa a duk sadda zuciya ta buga, wannan bugu kan haifar da makamashin maganadisu da karfinsa zai iya haska dan karamin kwan lantarki. Bayan haka, akwai na'urar gwajin zuciya mai suna *"Electrocardiogram" (ECG),* wadda ke dauke da wayoyi masu sinsino sinadaran lantarki ko maganadisu daga zuciya, don gano yanayin da zuciya ke ciki, da tsarin bugawarta, da kuma yanayin lafiyarta. Galibi akan dora wadannan wayoyi ne a kan kirji da hakarkarin mara lafiya don fahimtar hakan. Daga baya aka gano ta hanyar bincike da gwaji, cewa a duk inda aka dora su a jikin mutum, na'urar na iya sinsino sinadaran lantarki da maganadisu daga zuciyarsa, saboda gamewarsu; abin da ke nuna karfin tasirin wannan yanayi na zuciya.

Kari a kan haka, bincike na baya-bayan nan kuma ya sake tabbatar da cewa, idan mutum na kwance ko yana zaune, na'urar *ECG*  na iya daukan hoton zuciyarsa da tazarar kafa uku daga inda yake, ba tare da an manna masa wayoyinta a jikinsa ba don darsano sinadaran lantarki da na maganadisu. Wannan ke nuna cewa lallai karfin tasirin zuciya a jikin dan adam ya shallake na kwakwalwa nesa ba kusa ba. Domin na'urar *"Electroencephalogram" (EEG)* da ake amfani da ita wajen gwajin yanayin kwakwalwa, dole sai an manna wayoyinta a kai da goshin mara lafiya sannan ake hango yanayin bugawa da aikinta. Amma na zuciya kuwa, ko da tazarar kafa uku ne daga inda mara lafiya yake ana iya daukan hoto da ganin yanayin da zuciyarsa ke aiki. Wannan na yiwuwa ne sanadiyyar wannan sinadaran maganadisu da zuciya ke fitarwa, daga cikinta har zuwa waje, wanda malaman kimiyya suka ce yana game mahallin da tazararsa ya kai nisan kafa biyar.

A wani binciken da Cibiyar *HeartMath* da ke jihar Kalfoniya na kasar Amurka ta gudanar, ya tabbata cewa ta hanyar wannan sinadaran maganadisu mai gamewa, zuciyar dan adam ta kan fahimci hali da yanayin mahallin da take ciki nan take, domin bincike ya nuna cewa ta wannan hanya zukata kan aiwatar da sadarwa a tsakaninsu, ba tare da an yi magana ko jin wani sauti ko kallon wani abu ba. Shi yasa da zarar ka shiga unguwa ko gari ko wani wurin da babu zaman lafiya, nan take za ka sha jinin jikinka, saboda sadarwa da zukata ke yi a tsakaninsu. Wanda ya fara aiwatar da bincike a kan haka shi ne Karl Pribam, ta hanyar wata ka'idar kimiyya da ya kira: *"Spetral Domain."* A karshe, sakamakon binciken Cibiyar *HeartMath* ya tabbatar da cewa: yawan damuwa, da bacin rai, da tashin hankali, da bakin ciki, suna rage karfin sadarwar zuciya, da rage tagomashin garkuwar jiki, sannan su rage karfin bugun zuciya wajen aika jini da kashi 5 zuwa 7. A yayin da farin ciki, da kauna, da yafiya, da godiya suke kara karfin maganadisun lantarkin sadarwar zuciya, da sinadaran *"Hormones"* masu aikawa da sakonnin bayanai daga zuciya zuwa sauran bangarorin jiki, da kara wa garkuwan jiki (musamman sinadaran *"White blood cells")* karfi, don ba jiki kariya daga warakar cututtukar sankara da sauransu.

**Alaka Tsakanin Zuciya da Kwakwalwa**

Sakamakon bincike na hudu da muka gano shi ne, akwai alaka mai karfi irin na sadarwa, a tsakanin zuciya da kwakwalwar kowane dan adam. Wannan tsarin alaka na samuwa ne ta hanyar "musayar bayanai" a tsakaninsu, abin da malaman kimiyya suke kira *"The Heart-Brain Synchronization"* ko kuma *"The Heart-Brain Connection."* Wannan sabon fannin bincike ne na musamman da aka faro cikin shekarar 1991, kuma shi ake kira "Neurocardiology", wato fannin bincike kan alakar da ke tsakanin zuciya da kwakwalwa. Wannan fanni ne ya tabbatar mana cewa akwai musayar bayanai nau'i uku da ke faruwa tsakanin zuciya da kwakwalwa. Akwai nau'ukan bayanan da zuciya ke aika wa kwakwalwa, akwai kuma wanda kwakwalwa ke aika wa zuciya, sannan akwai musayar bayanai ta "ba-ni-in-baka" a tsakaninsu.

Abu na farko da aka gano shi ne, zuciya ce ke taimaka wa kwakwalwa wajen tafiyar da ayyukanta a galibin lokuta; daga abin da ya shafi aika mata da jini – wanda da zarar ya dauke kwakwalwa na iya daina aiki – zuwa aika mata da bayanan da take sarrafawa ta hanyar siginar sadarwa. Hakan na faruwa ne ta hanyar "Gamammen tsarin aika bayanai na jiki," wato "The Central Nervous System" wanda shi ne matsayin eriyar jikin dan adam wajen sadarwa. An kuma gano cewa da zuciya da kwakwalwa suna musayar bayanai a tsakaninsu ta hanyar sinadaran maganadisun lantarkin kowannensu. Amma sai dai kuma, bincike ya nuna cewa lallai sinadaran da zuciya ke samarwa don yada bayanai, sun fi karfin na kwakwalwa da wajen kashi 60 cikin 100. Wannan na cikin sakamakon binciken da Cibiyar "HeartMath" ya tabbatar. Da kuma sakamakon binciken Dakta John da Beatrice Lacey da ke Cibiyar "Fels" (Fels Research Institute).

Abu na biyu shi ne, bincike ya tabbatar da cewa bayanan da zuciya ke aika wa kwakwalwa ya fi wanda kwakwalwa ke aika wa zuciya, nesa ba kusa ba. Sannan kuma, bincike ya dada tabbatar da cewa **galibin bayanan da zuciya ke aikawa zuwa kwakwalwa suna yin tasiri mai karfi wajen taimaka wa kwakwalwar yanke hukunci, da aiwatar da shawarwari, da hazaka, da kuma ji irin na tausayi.** Wannan ya saba wa tsohuwar fahimtar malaman kimiyyar zamanin baya, inda ra'ayinsu ya raja'a ne kan cewa kwakwalwar dan adam ce ke sarrafa sauran bangarorin jikinsa. A yanzu bincike ya nuna karara, cewa zuciya ce ke sarrafa sauran bangarorin jiki. Domin kashi 80 cikin 100 na bayanan da ke shigowa kwakwalwa daga sauran sasannin jikin dan adam, daga zuciya suke, kuma suna isa cikin kwakwalwa ne ta hanyar da ke karban bayanan da suka shafi zuciya, da huhu, da hanji, da tumbi, wanda ake kira "Nervus Vagus" a turancin malaman kimiyya. Wannan na cikin sakamakon binciken da Cibiyar "HeartMath" ta fitar, da wanda Dakta Rollin McCraty ya tabbatar cikin kasidar sakamakon bincikensa mai take: ***"The Relationship Between Heart-Brain Dynamics, Positive Emotions, Coherence, Optimal Health and Cognitive Functions."*** A daya bangaren kuma, bincike ya nuna cewa idan kwakwalwa ta tattaro bayanai kamar yadda ta saba ta hanyoyin ji, da gani, da yanayin jiki ko mahallin da take ciki, ta tura wa zuciya don aiwatarwa, cewa zuciya bata cika karban sakonnin dari-bisa-dari ba. Sai ta tace, sannan ta zabi wanda yayi mata, in akwai kari ta kara a sama, sannan ta mayar ma kwakwalwa. Da zarar ta tura wa kwakwalwa, kwakwalwa kan karba dari-bisa-dari ba tare da wani ja-in-ja ba. Haka sako idan daga zuciya yake kai tsaye, nan take kwakwalwa take sarrafa shi ta aiwatar. Wannan na cikin sakamakon binciken da Dakta John da abokiyar bincikensa Beatrice Lacey da ke Cibiyar Bincike na Fels, watau "Fels Research Institute," ya tabbatar. Wannan ke nuna mana gamammiyar tasirin zuciya kan kwakwalwa.

Abu na uku shi ne, an gano cewa idan dan adam na cikin yanayin cikakkiyar natsuwa, tsarin bugun zuciyarsa kan yi tasiri sosai wajen samar masa da lumana. Amma idan yana cikin bacin rai, sai bugun zuciyarsa ya sukurkuce, ya kasa samun natsuwa. Wannan zai sa ya kasa sukuni, al'amuransa su shiririce. Da bincike ya tsawaita, sai aka gane cewa wannan bugu na zuciya da ake kira "Heart Rhythm", shi ne ke musayar bayanai da bangaren kwakwalwa da ake kira "Thalamus", watau bangaren da ke samar da wayewa ko fahimtar dukkan bangarorin ji da gani da hankalta a jikin dan adam, kuma wannan alakar musayar bayanai ne ke samar da cikakkiyar natsuwa ga dan adam. Idan aka samu matsala bugun zuciya bai isar da sako daidai ba, ko yanayin bugun zuciya ya sukurkuce, to, kwakwalwa ba ta iya gudanar da ayyukanta. Wannan zai sa dan adam ya samu kansa cikin "kullewar kai", ya zama kamar motar da ke kan tafiya, sai aka taka burki da totur dinta a lokaci guda. Wannan shi ne sakamakon binciken Dakta Rollin McCraty cikin kasidarsa mai shafuka 8 da na ambaci takenta a baya.

Abu na hudu shi ne, an gano cewa **zuciya ce ke aikawa da siginar bayanan da kwakwalwa ke sarrafa su a nahiyarta da ake kira "Prefrontal Cortex", wadda aka fi sani da bangaren da ke samar da tunani a kwakwalwar dan adam,** kamar yadda bayani ya gabata a baya. A baya mun tabbatar da cewa malaman kimiyya a bincikensu na baya sun nuna cewa kwakwalwa ce ke yin tunani, ta amfani da bangaren da ake kira "Prefrontal Cortex." Amma wannan sabon bincike na nuna cewa bayanan da kwakwalwar ke sarrafawa a matsayin tunani, daga zuciya suke zuwa. Bayan haka, a baya an dauka cewa hanya daya ce kadai zuciya ke iya aika wa kwakwalwa da sakonnin sigina, wato ta hanyar "Thalamus," shi kuma ya rarraba sakonnin zuwa bangarorin kwakwalwa, dangane da yanayinsu da tsarinsu. Wannan fahimta ta ilmi ita ake kira "Micro-pattern Model." A yanzu bincike ya dada tattabar da cewa akwai wasu hanyoyi guda biyu kari, da zuciya ke aika wa kwakwalwa sakonni daga gare su. Wannan sabuwar mahangar bincike ita ake kira "Macro-scale Model," kuma wadannan hanyoyi su ne: bangaren kwakwalwa mai lura da nau'ukan dabi'u ko ayyukan zuci da na huhu, wadanda dan adam bai da kudura wajen sarrafa su. Wannan bangare shi ake kira "Medulla Oblongata." Daga nan sai bangaren "Medulla" ya sadar da sakonnin ga bangaren kwakwalwa da aka sani da yin tunani, watau "Prefrontal Cortex." Sai hanya ta biyu da ake kira "Brain Rhythm", watau bugun kwakwalwa; an lura cewa akwai nau'ukan musayar bayanai da ke samuwa tsakanin kwakwalwar da zuciya. Wannan na cikin sakamakon binciken Dakta Rollin McCraty wanda yayi shi kadai, da wanda suka yi na hadin gwiwa da Dakta Mike Atkinson, da Dana Tomasino, da kuma Reymond Trevor Bradley, dukkansu kwararru ne kan harkar zuciya da kwakwalwa. Sai kuma sakamakon binciken Dakta John da Beatrice Lacey na Cibiyar Fels, shi ma ya tabbatar da haka.

Abu na biyar da aka gano shi ne, dangane da yanayin aikinta da kuma sakonnin da take karba daga zuciya da na sauran sasannin jiki, bincike ya nuna cewa kwakwalwa ba za ta taba iya rayuwa ba tare da samuwar alaka ta dindindin tsakaninta da zuciya ba, musamman. A daya bangaren kuma, zuciya na iya rayuwa ita kadai ba tare da ta dogara ga kwakwalwa ba. A sakamakon bincikensa, Dakta Rollin McCraty dai har wa yau, ya nuna cewa: mutumin da kwakwalwarsa ta mace (Braindead) ko wanda ke halin suma (Comatose), kwakwalwarsa a tsaye take cak. Amma zuciyarsa na karban sako, tana sarrafa su, sannan tana bugawa, tare da aikawa da sakonni ta hanyar sinadaran maganadisu (Electromagnetic Waves). Dalilin faruwan hakan na cikin sakamakon binciken Dakta Andrew Armour ne, kwararre kuma shahararren masanin ilmin fannin zuciya da kwakwalwa da ke Jami'ar Halifax na kasar Kanada, wanda ya fitar a shekarar 1991. Shi ne masani na farko da sakamakon bincikensa kan alakar da ke tsakanin zuciya da kwakwalwa ya zama turba a fannin ilmin likitanci. Bincikensa ya tabbatar da cewa: zuciya na da nata tsarin sadarwa na musamman da take iya tunani da shi; mai kama da wata 'yar karamar kwakwalwa mai zaman kanta. Domin akwai tarin jijiyoyin sadarwa (Heart Neurons) sama da dubu 40 a cikin zuciya, da kwayoyin halitta masu harba sinadaran lantarki daga zuciya, watau "Neurotransmitters", da sinadaran kara kuzari ga kwayoyin halittar zuciya (Heart Proteins), da kwayoyin halitta na musamman masu isar da sakonni a yanayin sinadarai, watau "Heart Cells". A karshe ya tabbatar da cewa zuciya na iya rayuwa ba tare da taimakon kwakwalwa ba, **tana kuma iya tunani, da koyon ilmi, da taskance ilmi, da tuno abubuwan da ta haddace, da fahimtar mahalli da yanayin jiki.**

A nasu sakamakon binciken, Dakta Gary Schwartz da Linda sun gano cewa, yadda kwakwalwa take da jijiyoyin sadarwa tsakaninta da sauran sasannin jiki, haka zuciya take dasu, kuma tasirin zuciya wajen sarrafa jiki ya shallake na kwakwalwa nesa ba kusa ba. Shi yasa idan zuciya ta fahimci wani abu ba tare da sanin kwakwalwa ba, kafin kasa da dakika guda, jini ya kai sako ga kwakwalwa nan take. Sannan bincike ya nuna cewa, akwai lokutan da zuciya kan yanke hukunci kan abin da ya bayyana mata cikin gaggawa, wanda a cewar masana, ba ya bukatar ta sanar da kwakwalwa don hakan zai jawo bata lokaci. Da wannan ne wasu masana ke ganin cewa lallai zuciya ita ma tana tunani wajen zartar da ayyukanta ba tare da sani ko taimakon kwakwalwa ba a wasu lokutan. Karin tabbaci kan haka na cikin sakamakon binciken Dakta Rollin McCraty, cewa akwai wani nau'in tunani na dabi'a da zuciya ke da shi, wanda ba ya bukatar wani bayani na ji, ko gani, ko hankalta kafin ya darsu a cikinta. Wannan nau'in tunani shi masana ke kira: "Intuition", kuma shi ne ke taimaka wa zuciya hararo hatta abin da bai riga ya faru ba kafin faruwarsa, saboda tasirin wani boyayyen yanayin "hankalta" ko "fahimta" da Allah kadai ya san yanayinsa.

Wannan ya dada tilasta ni kara bincike don gano tabbacin "tsarin tunanin zuciya" a aikace. Da na koma dakin bincike sai na samu bayanai da ke nuna cewa, galibin wadanda ake musu dashen zuciya, idan suka warke, sukan dabi'antu da dabi'un masu asalin zuciyar da aka dasa musu. Labari irin wannan ruwan dare ne a kasashen da ake yawan dashen zuciya. Wasu kan zama mashaya giya, bayan a baya ba dabi'arsu bace. Sannan na samu misalai na wasu da aka dasa musu zukatan wasu, suka kama tunani irin na masu asalin zuciyar. A ka'idar dashen zuciya ba a baiwa mara lafiya labarin wanda za a dasa masa zuciyarsa; wani irin cuta ya kashe shi, me yayi ajalinsa? Duk ba a gaya musu. Amma akwai wanda aka masa dashen zuciya, cikin dare ya kwanta sai ya kama mafarki, inda ya farka yana ambaton sunan mai asalin zuciyar, alhali bai ma taba saninsa ba. Da ya farka sai ya kira Likitan da ya masa dashen, ya tambaye shi sunan da yake furtawa, sai likitan ya fahimci abin da ya faru, nan take yayi ta lallabansa kan ya daina tunani kansa.

Abu na shida kuma na karshe shi ne, an gano cewa, dangane da yadda kwakwalwa ke sarrafa bayanai musamman wajen samar da tunani, hakikanin bayanan ko tunanin ne take jerawa, da tsarawa, da kuma hada alaka a tsakaninsu wajen rarraba su. Misali, idan bayanai nau'uka daban-daban suka shigo cikin kwakwalwa daga zuciya da sauran sasannin jiki, suna zarcewa zuwa bangaren "Thalamus" ne, wanda shi ne kamar "yaron motar" kwakwalwa. Ma'ana, shi ne yake aikin rarraba bayanan zuwa sassan kwakwalwar da ya kamata su je, tunda ba iri daya bane dukkansu. Idan ya tura, sakamakon da aka samu daga sauran bangarorin kuma suna dawowa gare shi ne. Shi yasa ma su Dakta McCraty a cikin wancan doguwar kasida mai shafi 103 suka mayar da raddi ga wadanda ke siffata kwakwalwar dan adam da masarrafar kwamfuta ta zamani. Ga abin da suke cewa a shafi na 47: "An dade ana kwatanta aikin kwakwalwa da masarrafar kwamfuta. Sai dai kuma, idan muka yi la'akari da yadda kwakwalwa ke sarrafa bayanai, ko kadan bata yi kama da na'urar kwamfuta ta zamani (Digital Computer) ba. Domin (kwakwalwa) ba ta tsara tunani da fahimta ko hankaltar yanayi a irin tsarin da kwamfutar zamani ke yi, dangane da bayanan da ake shigar mata. Sai dai, ta fi kama ne da masarrafar sarrafa bayanai na kwamfutocin zamanin da (Anologue Processor), wacce ke sarrafa bayanai ta la'akari da alakar da ke tsakaninsu. (Kwakwalwa) kan yi la'akari da "kamaiceceniya" ne, da "bambance-bambance" ko "alakar" da ke tsakanin bayanan (da aka turo mata) wajen sarrafawa." Wannan ke nuna sarkakiyar da ke cikin tsarin samar da bayanai tsakanin zuciya da kwakwalwa. Duk da cewa har yanzu ba a gama bincike ba, alamu ne da ke nuna cewa tsohuwar mahangar malaman kimiyya na zamanin baya da ke nuna cewa kwakwalwa ce ke samar da tunani, yana fuskantar baraza matuka. Ga abin da Sascha Kyassa ta mujallar "Conscious Times" take cewa, bayan ta gama ta'aliki kan sakamakon binciken da Cibiyar "HeartMath" ta fitar: "Binciken baya-bayan nan kan alakar da ke tsakanin zuciya da kwakwalwa na nuna mana ne cewa, lallai har yanzu akwai abubuwa da dama da bamu sansu ba dangane da abin da ya shafi sassan jikin dan adam. Sakamakon irin wannan bincike ya canza mahangar tunaninmu kan karfi da kudurar da Allah ya halitta a sassan jikin dan adam. Sabon mahangan da muka samu kan hakikanin zuciya da yadda take aiki ya canza mana tsohuwar mahangarmu da ke cewa: kwakwalwa ce ke sarrafa sauran bangarorin jiki, zuwa wacce ke cewa: zuciya ce ke sarrafa kwakwalwa, kwakwalwa kuma ta sarrafa sauran bangarorin jiki."

**Hukuncin Karshe**

Dangane da bayanan da suka gabata, a bayyane yake cewa zuciya tana da tasiri mai gamewa kan sauran sasannin jikin dan adam, musamman kwakwalwarsa. Saboda tasirinta da kuma matsayinta wajen hada alaka tsakanin bawa da Ubangijinsa, shi yasa ambatonta a cikin Kur'ani ya shahara, sabanin kwakwalwa wacce a zahiri ba a ambace ta ba. Wannan ba mantuwa bane daga Allah, sannan hakan ba ya nuna rashin muhimmancinta ko kadan. Illa dai mafi muhimmanci aka duba. Sai kuma hikima ta Ubangiji, wacce shi kadai ya barwa kansa sani. Har wa yau, sakamakon binciken da muka samu na nuna mana cewa, wannan zuciya da ke kirjinmu na da tasiri na zahiri wanda ido ke gani, da kuma wanda ido ba ya gani. Sannan, Malaman musulunci basu damu da gudanar da bincike a kimiyyance ba, ba don gazawa ba, sai don ganin cewa alfanun da ke cikin yin bayanai a shari'ance, yafi na kokarin gudanar da bincike a kimiyyance nesa ba kusa ba. Domin, kamar yadda muka ambata ne a farko, Allah bai saukar da Kur'ani don karantar da ilmin likitanci ba, sai don ya zama shiriya ga bayinsa baki daya. Amma idan suka yi amfani da basirarsu wajen fahimtar wani ilmi daga gare shi kuma, wannan ya zama ribar kafa. Shi yasa littafin yake a tsarin sura-sura, ba babi-babi ba, sabanin yadda littattafan da muke rubutawa suke. Har wa yau, ta hanyar wannan sabon nau'in bincike da malaman kimiyyar ke gudanarwa kan alakar da ke tsakanin zuciyar dan adam da sauran sassan jikinsa, mun fahimci dadin tabbaci da gaskiyar nassoshin Kur'ani da Hadisai ingantattu masu hana musulmi shiga yawan damuwa, da bakin ciki, da gilli, da hassada, saboda mummunar sakamakon da wadannan dabi'u na zuci ke haddasawa ga zaman lafiyar jikin dan adam baki daya.

Wannan bincike ya tabbatar mana cewa, akwai nau'ukan tunani iri biyu; da wanda ke samuwa ta hanyar kwakwalwa, amma asalinsa daga zuci yake, kamar yadda muka gani a misalin da masana suka bayar kan kamaiceceniyar da ke tsakanin kwakwalwa da kwamfuta. Abin da kwakwalwa ke yi shi ne, karban bayanai, da rarraba su zuwa inda ya kamace su. Sai dai kamar yadda muka gani, har yanzu bincike na kai dangane da wannan mahanga. Shi yasa har yanzu ake a kan ra'ayin farko, cewa kwakwalwa ce ke tunani. Amma a hakikanin gaskiya idan muka duba za mu ga cewa akwai alamun nan gaba wannan mahanga za ta canza. Sai nau'in tunani na biyu, wanda ke samuwa a zuci, don gudanar da ayyukan da suka kebance zuciyar ita kanta. Sakamakon binciken malaman kimiyya da zai zo nan gaba ne zai tabbatar da "hakikanin" wanda ke samar da tunani, tsakanin zuciya da kwakwalwa. Allah shi ne mafi sanin hakikanin al'amura!

**Kammalawa**

A karshe, muhawara kan wannan maudu'i ba zai taba mutuwa ba. A baya an sha gwabzawa, nan gaba ma za a ci gaba da yi. Natsuwa dai na cikin ilmi ne, ba tsantsar baki da misalai da al'ada ba. Na zurfafa wannan bincike ne don kaiwa makura ga tunanin mai karatu iya gwargwado, amma ba don kure binciken masu bincike ba. Duk da cewa na yi kokarin samar da gamewa wajen kawo hujjoji. Ina fatan sakamakon wannan bincike ya zama sanadiyyar shiriya ga dukkan wanda ya karanta shi, tare da rokon Allah ya saka wa duk wanda ya taimaka wajen yada kasidar a ko ina ne, da tarin alherinsa duniya da lahira.